Mendiang Venglos cepat mesra, miliki sifat kebapaan

KUALA LUMPUR 27 Jan. – Bekas jurulatih kebangsaan dan Kuala Lumpur Dr Jozef Venglos yang meninggal dunia semalam, adalah seorang yang bersifat kebapaan dan menerapkan kaedah latihan moden dalam liga tempatan, kata bekas anak didiknya.

Persatuan Bola Sepak Slovak mengesahkan perkara itu menerusi laman webnya tanpa menyatakan punca kematian bekas peneraju bola sepak berusia 84 tahun berkenaan.

Warga Slovakia itu dilantik sebagai jurulatih City Boys pada 1985 oleh Allahyarham Tan Sri Elyas Omar selaku Datuk Bandar Kuala Lumpur ketika itu, sebelum diberi tanggungjawab membimbing skuad negara Harimau Malaya dari 1986 hingga 1987.

Ketika bersama pasukan kebangsaan, beliau membimbing Harimau Malaya untuk muncul juara Pestabola Merdeka pada 1986, namun mereka gagal meneruskan saingan di Sukan Asia Seoul pada tahun sama apabila tersingkir pada peringkat kumpulan.

Bekas ketua pasukan Kuala Lumpur dan juga pemain kebangsaan, Tang Siew Seng yang bermain untuk City Boys selama lebih sedekad berkata, Venglos memainkan peranan utama dalam transformasi skuad itu menjadi sebuah pasukan bola sepak yang moden, iaitu legasi yang ditinggalkan mendiang meskipun hanya bersama pasukan itu kira-kira dua tahun.

“Berlatih di bawah bimbingan Venglos merupakan satu pengalaman berharga. Kaedah beliau amat mudah pada peringkat permulaan, tidak mengelirukan kami dan sikap mesra beliau menyebabkan pemain sangat menghormatinya,” kata Tang yang mewakili negara pada Sukan Asia 1982.

“Pendekatan beliau yang tidak gopoh serta santai menyebabkan pasukan cepat mesra dengan beliau, apatah lagi beliau juga mempamerkan sifat-sifat kebapaan. Semua itu menyebabkan kami mudah menerima kaedah yang beliau diterapkan serta meraih pengetahuan berharga yang membantu kami muncul juara divisyen satu pada 1986.

“Apabila beliau menerima tugas sebagai jurulatih kebangsaan selepas musim 1986, mendiang meninggalkan satu legasi serta pemahaman tentang permainan bola sepak yang membantu kami mencipta lebih banyak kejayaan selepas itu (termasuk tiga kejuaraan Piala Malaysia secara berturut-turut bermula 1987),” katanya kepada Bernama.

Sementara itu, bekas pemain pertahanan K. Gunalan yang bermain di bawah bimbingan Venglos dalam Harimau Malaya dan juga Kuala Lumpur berkata, mendiang mempunyai keyakinan terhadap pemain muda dan membentuk asas yang kukuh untuk City Boys mencipta pelbagai kejayaan pada lewat 1980-an.

“Mendiang adalah individu yang bertanggungjawab mengubah skuad KL menjadi satu pasukan moden selain menjayakan pembangunan pemain muda. Saya seorang daripada mereka (pemain muda),” katanya.

“Beliau bagaikan seorang bapa kepada kami, namun apabila membabitkan latihan, beliau tegas dan menekankan pentingnya menepati masa. Saya fikir pemergiannya merupakan satu kehilangan besar kepada komuniti bola sepak di seluruh dunia kerana mendiang pernah menyumbang bakti di banyak negara,” kata jurulatih pasukan bawah 21 tahun Petaling Jaya City FC itu.

Sementara itu, Persatuan Bola Sepak Malaysia dan Persatuan Bola Sepak Kuala Lumpur, masing-masing menyampaikan ucapan takziah atas kematian Venglos, menerusi media sosial.

Selepas tempoh bersama pasukan kebangsaan berakhir, Venglos kembali ke tanah airnya untuk membimbing skuad negara itu (Czechoslovakia) ke suku akhir Piala Dunia 1990 di Itali yang disusuli dengan perpindahan bersejarah beliau ke Aston Villa FC.

Beliau merupakan pengurus pertama yang lahir di luar Britain atau Ireland yang ditugaskan membimbing sebuah pasukan dalam divisyen utama di England.

Sepanjang kariernya, Venglos pernah menerajui skuad kebangsaan Australia, Czechoslovakia, Slovakia dan Oman, selain pasukan kelab seperti FC Prague Sydney, New South Wales, Slovan Bratislava, Fenerbahce dan Celtic.


Ekonomi Melaka akan ketinggalan tanpa M-WEZ

KUALA LUMPUR 8 April – Jurang perbezaan ekonomi Melaka dan rakyatnya akan jauh ketinggalan sekiranya kerajaan tidak merancang untuk memajukan koridor ekonomi baharu seperti Melaka Waterfront Economic Zone (M-WEZ) untuk keperluan rakyat di masa hadapan.

Ketua Menteri Melaka Datuk Seri Utama Sulaiman Md Ali ia sekali gus menyaksikan Melaka yang pernah dikenali seluruh dunia sebagai pusat ekonomi khususnya oleh pedagang-pedagang Eropah, China dan Arab seperti 700 tahun lampau kembali berulang.

Menurut beliau, situasi itu berlaku disebabkan tiadanya perancangan khusus selepas itu untuk mewujudkan kawasan ekonomi baharu berimpak tinggi untuk meningkatkan ekonomi generasi seterusnya.

“Sebab itulah mahu atau tidak mahu, saya dan rakan-rakan berbincang mengenai keperluan Melaka mempunyai koridor baharu dan menjadikan koridor kita (M-WEZ) berbeza dengan mana-mana koridor ekonomi yang ada di negara kerana ia berada di tepian pantai.

“Tanpa wilayah koridor yang mewujudkan tawaran ekonomi baharu, Melaka yang satu ketika, iaitu 700 tahun yang dahulunya hebat…akhirnya jauh ketinggalan berbanding negeri-negeri lain.

“Sebab itulah hari ini kita wujudkan satu wilayah (koridor) ekonomi baharu (M-WEZ) supaya ia setanding dengan Singapura, Pulau Pinang dan sebagainya,” katanya pada sidang media selepas merasmikan pelancaran M-WEZ di hadapan kira-kira 500 jemputan kenamaan termasuk para pelabur dari dalam dan luar negara di Hotel Royale Chulan di sini hari ini.

Hadir sama Speaker Dewan Undangan Negeri Melaka Datuk Seri Ab Rauf Yusoh, Setiausaha Kerajaan Negeri Datuk Seri Dr Hasim Hasan, Ketua Pegawai Eksekutif M-WEZ, Mohd Yusof Abu Bakar, barisan EXCO kerajaan negeri, duta-duta luar, pelabur, wakil syarikat korporat serta lain-lain kenamaan.

Mengulas lanjut, Sulaiman berkata M-WEZ berbeza dengan mana-mana koridor yang terdapat di negara ini dan berpotensi lebih maju kerana berada di Selat Melaka yang menjadi laluan maritim tersibuk di dunia.

“Setiap tahun, setahun hampir 100,000 kapal-kapal dagang melintasi Selat Melaka dan bayangkan nilai ekonomi yang dapat kita perolehi daripada aktiviti ini yang boleh menjana kewangan baharu kepada rakyat.

“Kelebihan Melaka adalah sepanjang 70 kilometer pesisir pantainya, kita mempunyai paras kedalaman dasar yang cukup baik untuk menerima apa sahaja jenis kapal untuk berlabuh.

“Kalau dilihat keadaan geografi Melaka ini dengan pelabuhan di Singapura dan Pelabuhan Klang, Melaka ini macam ‘pit stop’ Formular One, kapal mudah masuk, isi barang dan keluar,” katanya.

Tambah beliau, keadaaan itu berbeza dengan dengan pelabuhan-pelabuhan lain yang mana kapal-kapal terpaksa tunggu masa yang sesuai untuk membolehkan mereka berlabuh selain terpaksa melalui kawasan sungai.

M-WEZ yang berkeluasan 10,117 hektar (25,000 ekar) sepanjang 33 kilometer pesisir pantai dari Tanjung Kling hingga ke Umbai, Jasin membabitkan kawasan pembangunan tambak laut seluas 6,070 hektar yang dijangka siap menjelang 2035.

Jika dibuat perbandingan, kawasan 6,070 hektar yang akan dibangunkan dengan lima zon utama itu adalah lebih besar daripada saiz Putrajaya seluas 4,931 hektar.

Lima zon utama M-WEZ adalah Melaka Habourfront, Smart Logistic Nucleus, Digital Satellite Township, Central Eco Business Park dan Trade Nucleus New Township yang mana kelima-lima zon mempunyai komponen tersendiri dengan fungsi yang saling berkaitan.

Koridor berkenaan merupakan cetusan idea Sulaiman bagi menunjukkan komitmen kerajaan negeri bermula Mei 2020 untuk bangkit dan mengeksplorasi sumber kewangan bernilai tinggi dan mampan ekoran dari kesan pandemik COVID-19.


Jenazah Tun Salleh Abas selamat dikebumikan

KUALA TERENGGANU, 16 Jan. – Jenazah bekas Ketua Hakim Negara Tun Dr Mohamed Salleh Abas selamat dikebumikan di Tanah Perkuburan Islam Sheikh Ibrahim di Jalan Pusara, di sini jam 10.40 pagi tadi.

Jenazah Allahyarham Mohamed Salleh, 91, yang juga Pengerusi as-Salihin Trustee Berhad tiba di tanah perkuburan itu pada jam 10.15 pagi dan proses pengebumian dikendalikan kira-kira 10 petugas Jabatan Kesihatan Negeri Terengganu yang lengkap berpakaian pelindung diri (PPE).

Menantu Allahyarham, Wan Pauzi Yahya berkata Allahyarham dimasukkan ke Hospital Sultanah Nur Zahirah (HSNZ) di sini Khamis lalu, setelah didapati positif COVID-19 dan disahkan meninggal dunia pada 3.20 pagi tadi, akibat pneumonia.

“Ketika berada di hospital, kami anak dan menantu masih dapat bercakap dengan Allahyarham dan beliau belum lagi dimasukkan ke Unit Rawatan Rapi (ICU). Kami juga diberitahu Allahyarham mempunyai masalah pernafasan, tekanan darah rendah dan pelbagai masalah lain,” katanya ketika ditemui pemberita selepas selesai urusan pengebumian, di sini hari ini.


Pergerakan rentas negeri kekal tak dibenarkan

KUALA LUMPUR 24 April. – Kerajaan kekal tidak akan membenarkan pergerakan rentas negeri berikutan ia adalah satu daripada penyebab peningkatan kes positif harian COVID-19 di negara ini.

“Di negara-negara lain tengok peningkatan kes yang berlaku. Di India kini rekodkan kes positif COVID-19 lebih 200,000 kes sehari melonjakkan angka positif keseluruhan melepasi 14 juta. Di ibu negara New Delhi puluhan hotel dan dewan perkahwinan ditukar menjadi pusat menempatkan pesakit COVID-19.

“Sudah pasti kita tidak mahu Malaysia jadi seperti itu. Jadi sekali lagi saya tekankan, supaya tingkatkan kawalan kendiri dan patuhi SOP, kita jaga kita,” katanya dalam sidang media mengenai perkembangan Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) di sini semalam.

Ismail Sabri yang juga Menteri Pertahanan berkata, sejak 20 Disember 2020 hingga 20 April lalu, 38 kluster rentas negeri melibatkan 5,471 kes secara keseluruhan direkodkan dengan bulan ini sahaja tujuh kluster rentas negeri membabitkan 423 kes dilaporkan.

Katanya Kementerian Kesihatan (KKM) juga pernah merekodkan kes kluster tertinggi iaitu Kluster Pasai dengan 2,693 kes, berpunca daripada seorang warga Sarawak yang balik ke kampung pada waktu Krismas sehingga COVID-19 menular ke seluruh Sarawak.

Menurutnya di Kelantan pula sejak 7 Disember tahun lalu, 10 kluster rentas negeri telah direkodkan dengan sebahagiannya masih aktif sehingga kini dan menjangkiti beberapa generasi.

“Kluster rentas negeri ini bukan sahaja mengakibatkan penularan jangkitan COVID-19 kepada kawasan zon hijau, malah aktiviti seperti pulang ke kampung menghadiri majlis-majlis sosial juga meningkatkan risiko jangkitan kepada golongan rentan seperti warga emas dan kanak-kanak,” katanya.

Ditanya sama ada Malaysia kini telah memasuki gelombang keempat penularan COVID-19, Ismail Sabri berkata negara masih berada di gelombang ketiga fasa dua.

Sementara itu, Ismail Sabri berkata 140 individu dikompaun manakala 19 lagi direman semalam atas kesalahan ingkar prosedur operasi standard (SOP) dengan kesalahan tidak mendaftar masuk premis mencatatkan jumlah tertinggi melibatkan 62 individu, diikuti tidak memakai pelitup muka (39), tidak menjaga penjarakan fizikal (10) dan lain-lain (48).


Operasi SAR hari kelapan ditangguhkan sementara petang ini – Polis

BATANG KALI, 23 Dis — Operasi mencari dan menyelamat (SAR) yang memasuki hari kelapan mengesan seorang lagi mangsa terakhir, ditangguhkan sementara ekoran hujan lebat di lokasi pencarian petang ini.

Bercakap kepada Bernama, Ketua Polis Daerah Hulu Selangor Supt Suffian Abdullah berkata ia ditangguhkan pada 5.30 petang tadi atas faktor keselamatan anggota penyelamat yang terlibat.

Tinjauan Bernama di Pos Kawasan Tempat Kejadian (PKTK) setakat 5.55 petang ini mendapati hujan masih lebat dan keadaan berkabus di kawasan sekitar, manakala anggota penyelamat yang terlibat SAR dilihat berlindung di pos kawalan bomba menunggu cuaca reda.

Selain mangsa terakhir dipercayai seorang kanak-kanak lelaki yang masih hilang, tragedi tanah runtuh yang berlaku pada 2.42 pagi Jumaat lepas itu setakat ini menyaksikan 61 selamat, manakala 30 nyawa terkorban daripada keseluruhan 92 mangsa yang dilaporkan terbabit.


‘Bukan kali pertama diserang kepala air’

ASAHAN 16 Mei – Kejadian kepala air yang menyebabkan 80 pengunjung terperangkap di kawasan rekreasi air terjun Laman Tiga Budaya, di sini, bukanlah pertama kali berlaku.

Seorang penduduk, Mohd Noor Abu Samah, 51 berkata, kejadian kira-kira jam 12.30 tengah hari tadi dipercayai berlaku ekoran hujan lebat berterusan sejak 10 pagi.

Katanya, kejadian itu berlaku begitu pantas hingga menyebabkan limpahan air deras berwarna kegelapan naik sehingga paras jambatan kecil di kampung berkenaan mengakibatkan laluan terputus dan mangsa terperangkap.

“Bila berlaku kepala air, arus memang deras dan berwarna kehitaman. Ia akan turut membawa serpihan-serpihan kayu pokok tumbang dari atas ke bawah.

“Tapi kejadian ini memang biasa berlaku bila setiap kali hujan lebat. Pernah suatu ketika saya pernah membantu menyelamatkan sekumpulan pengunjung yang terperangkap akibat kepala air sekitar jam 12 tengah malam,” katanya kepada Melaka Hari Ini.

Dia yang juga berkhidmat sebagai pemandu arah bagi kaki ‘hiking’ di kawasan berkenaan sempat menasihati pengunjung agar tidak bersikap sambil-lewa apabila mengunjungi kawasan rekreasi itu.

Dia turut menyarankan mereka yang datang agar menggunakan khidmat petunjuk arah mahupun mendapat kebenaran daripada renjer hutan sebelum melakukan aktiviti di kawasan berkenaan.

“Saya lihat ramai anak muda yang datang setiap hujung minggu. Tapi ada segelintir daripada mereka bersikap sombong. Kalau boleh bila masuk rumah orang berilah salam.


88 peratus populasi dewasa divaksinasi sepenuhnya

KUALA LUMPUR 5 Okt – Sebanyak 20,603,249 individu atau 88 peratus daripada populasi dewasa di negara ini telah melengkapkan vaksinasi COVID-19 masing-masing setakat semalam.

Perincian itu juga memaklumkan sebanyak 221,812 dos suntikan vaksin turut diberikan semalam melibatkan 126,433 dos pertama dan 95,379 dos lengkap, menjadikan jumlah kumulatif pemberian dos vaksin menerusi Program Imunisasi COVID-19 Kebangsaan (PICK) adalah sebanyak 44,573, 891 dos.

Sementara itu, dua kes kematian harian akibat COVID-19 dilaporkan semalam dengan kedua-duanya membabitkan kematian di luar hospital (BID) menjadikan jumlah keseluruhan kes kematian kini 26,759.


Hujan berterusan diramal landa Pantai Timur, selatan tanah air hingga Isnin

KUALA LUMPUR, 28 Januari – Hujan lebat berterusan dijangka melanda negeri-negeri pantai timur serta selatan tanah air sehingga Isnin ini (30 Jan).

Jabatan Meteorologi Malaysia (MetMalaysia) menerusi amaran yang dikeluarkan pada 1 tengah hari ini memaklumkan hujan lebat berterusan tahap buruk dijangka melanda Tumpat, Pasir Mas, Kota Bharu, Bachok dan Pasir Puteh di Kelantan serta seluruh kawasan di Terengganu.

Di Pahang, kawasan diramal mengalami hujan lebat berterusan tahap buruk adalah Kuantan, Pekan dan Rompin, sementara di Johor melibatkan Segamat, Kluang, Mersing, Kulai, Kota Tinggi dan Johor Bahru.

Sementara itu, hujan berterusan tahap waspada dijangka berlaku di Kelantan membabitkan kawasan Jeli, Tanah Merah, Machang dan Kuala Krai; Pahang di Jerantut dan Maran serta Johor (Tangkak, Muar, Batu Pahat dan Pontian).


Pesara guru rugi RM1.8 juta ditipu Macau Scam

SEREMBAN 24 Dis – Seorang pesara guru wanita berputih mata selepas kerugian lebih RM1.8 juta akibat diperdaya sindiket Macau Scam yang mendakwa mangsa terlibat dengan kegiatan pengubahan wang haram.

Ketua Jabatan Siasatan Jenayah Komersial, Ibu Pejabat Polis Kontinjen (IPK) Negeri Sembilan Supt Aibee Abd Ghani berkata kejadian bermula pada 28 Okt lepas, sebaik pesara berusia 66 tahun itu menerima panggilan daripada seorang lelaki yang mendakwa sebagai anggota polis.

“Lelaki itu membuat panggilan memperkenalkan diri sebagai Sarjan Albert Lai dari IPK Pahang dan memberitahu pengadu terlibat dengan kes penipuan dan pengubahan wang haram.

“Pengadu sekali lagi dihubungi pada 31 Okt oleh seorang lelaki yang mendakwa dirinya Inspektor Yong dari Bukit Aman, yang meminta butiran akaun simpanan milik pengadu dan mengarahkannya mengeluarkan semua wang ke dalam akaun yang diberikan untuk tujuan siasatan, serta memintanya tidak memaklumkan kepada ahli keluarga,” katanya dalam kenyataan hari ini.

Aibee berkata mangsa yang ketakutan telah bertindak memindahkan wang simpanannya secara berperingkat sebanyak RM1,824,714.83 ke dalam beberapa akaun bank berlainan yang diberikan suspek.

“Pengadu hanya menyedari dia ditipu selepas diberitahu oleh anak lelakinya sebaik dia menceritakan mengenai kejadian berkenaan dan tampil membuat laporan polis, semalam. Kes disiasat mengikut Seksyen 420 Kanun Keseksaan,” katanya. – BERNAMA.


Tidak wajar potong gaji MP, Senator biarpun Parlimen tidak bersidang

KUALA LUMPUR 10 Mac. – Gaji dan elaun Ahli Parlimen dan Senator perlu dibayar walaupun Parlimen tidak bersidang kerana tanggungjawab mereka di luar dewan berjalan seperti biasa.

Justeru, Yang Dipertua Dewan Negara Tan Sri Dr Rais Yatim berkata tidak timbul isu Ahli Parlimen atau Senator tidak menjalankan kerja ketika Parlimen tidak bersidang dan gaji mereka perlu dipotong.

“Soal YB (Yang Berhormat) tak buat kerja tak timbul kerana 222 Ahli Parlimen (Dewan Rakyat) dan 66 orang (Senator) di Dewan Negara menjalankan kerja mereka di luar dewan, bukan di dalam dewan. Ini harus diterima. Jika ini tak dapat kita gambarkan, maka salah tanggapan itu.

“Oleh itu tugas mereka di luar dewan terus berjalan. Tidaklah wajar dipotong elaun atau gaji kecuali mereka sendiri mengatakan ‘Potonglah gaji saya sekian banyak’. Ini soal perundangan,” katanya dalam program Ruang Bicara bertajuk ‘Signifikan Parlimen Dalam Pembinaan Negara Bangsa’ terbitan Bernama TV malam ini.

Rais berkata demikian bagi menjawab pertanyaan seorang pemanggil mengenai kewajaran gaji dan elaun Ahli Dewan Rakyat dan Dewan Negara dipotong memandangkan Parlimen tidak bersidang buat masa ini.

Pada 12 Jan lepas, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah memberi perkenan Pengisytiharan Proklamasi Darurat dilaksanakan sehingga 1 Ogos sebagai langkah proaktif membendung pandemik COVID-19 di negara ini.

Bagaimanapun baru-baru ini, Istana Negara dalam kenyataannya menyatakan Al-Sultan Abdullah menzahirkan pandangan bahawa Parlimen boleh bersidang semasa tempoh darurat berkuat kuasa pada suatu tarikh yang difikirkan sesuai oleh Seri Paduka atas nasihat Perdana Menteri.

Mengulas lanjut, Rais memberikan contoh tugasan di luar dewan Ahli Parlimen dan Senator termasuk bertemu dengan rakyat bagi menyalurkan bantuan yang diperuntukkan kepada mereka.

Dalam pada itu, beliau berkata persepsi Dewan Negara hanyalah sekadar ‘rubber stamp’, atau institusi yang hanya meluluskan undang-undang yang telah diluluskan di Dewan Rakyat adalah tidak benar.

Katanya, Dewan Negara pernah menolak beberapa akta seperti Undang-undang Racun Makhluk Perosak pada 2004 dan pindaan Akta Antiberita Tidak Benar pada 2018.

“Kalau Dewan Negara tak lulus di bawah Perkara 66 dan lain-lain, maka huru-hara dan negara tak ada undang-undang. Persepsi itu perlu dibetulkan. Saya akan cuba berperanan dengan rakan-rakan supaya imej itu dapat kita kembalikan dan terletak hendaknya ke persada bangsa dan negara,” katanya.

Seorang lagi panel, Pakar Perlembagaan Persekutuan Prof Datuk Dr Shamrahayu Abd Aziz berkata Dewan Negara mempunyai kepentingan termasuk berfungsi menjaga kepentingan negeri-negeri dalam Malaysia.

“Selain itu, ia juga bagi menjaga kelompok kumpulan tidak diwakili oleh Dewan Rakyat seperti wakil Orang Asli, etnik Sabah dan Sarawak yang tidak menang atau tidak bertanding dalam pilihan raya,” katanya.

Beliau seterusnya berkata tidak wajar mempertikaikan fungsi Dewan Negara dan rakyat negara ini selama ini juga kurang didedahkan dengan kepentingan sidang tersebut.


Pelantikan Awang Sariyan bagai Sirih Pulang Ke Gagang

KUALA LUMPUR, 27 Mei  —  Bagai sirih pulang ke gagang, begitulah reaksi persatuan kesusasteraan tanah air mengenai pelantikan tokoh bahasa dan persuratan Datuk Dr Awang Sariyan sebagai Pengerusi Jawatankuasa Pengelola Dewan Bahasa dan Pustaka (DBP).

Presiden Persatuan Penyair Malaysia, Datuk Dr Rahman Shaari berkata, melalui pengalaman, kepakaran dan ketokohannya, Awang berkemampuan memperkasa dan merekayasa kembali citra bahasa dan sastera negara ke mercu peradaban dunia.

“Sosok ini cukup dikenali sebagai pejuang cekal dan tekal dalam memperjuangkan isu-isu kebahasaan. Dekad-dekad belakangan ini menuntut kemampuan dan gelombang pemikiran kepemimpinan yang dinamis dalam menerajui  perubahan negara.

Presiden Persatuan Penulis Nasional Malaysia (PENA), Dr Mohamad Saleeh Rahamad juga yakin bahawa pelantikan Awang akan membawa DBP bergerak lebih dinamis dan berani dalam memperjuangkan bahasa dan sastera kebangsaan.

“Kami yakin dan berharap, dengan pengalaman, kepakaran dan kefahamannya, Dr Awang dapat menerajui tenaga kerja DBP secara berkesan. Banyak perubahan perlu dilakukan dalam era digital sekarang.

“Bagaimanapun, modal insanlah yang paling utama untuk dibina agar mereka berupaya melaksanakan amanah selari dengan perkembangan semasa dan mampu menjangkau masa depan,” katanya dalam laman Facebook (FB) miliknya.

Ketua Pengarah DBP, Datuk Abang Sallehuddin Abg Shokeran dalam kenyataan di laman FB berharap Awang dapat melonjakkan lagi usaha pemartabatan bahasa, sastera dan penerbitan di negara ini, sekali gus mengangkat gedung ilmu itu sebagai benteng tamadun negara dan bangsa.

Beliau yang juga Penyandang Kursi Za’ba Institut Peradaban Melayu, Universiti Pendidikan Sultan Idris pernah menjadi Ketua Pengarah DBP pada 2012 hingga 2016.


Dewan Rakyat lulus RRU Perbekalan Tambahan (2021) 2022

KUALA LUMPUR, 22 Mac – Persidangan Dewan Rakyat hari ini meluluskan Rang Undang-Undang Perbekalan Tambahan (2021) 2022 untuk memohon perbelanjaan tambahan bagi perkhidmatan tahun 2021 sebanyak RM8,413.5 juta.

Rang undang-undang yang dibentangkan Timbalan Menteri Kewangan 1 Datuk Mohd Shahar Abdullah itu diluluskan selepas bacaan kali ketiga dan mendapat sokongan suara terbanyak Ahli Parlimen.

Perbelanjaan tambahan itu dimohon untuk pindahan lebihan daripada Akaun Hasil Disatukan 2021 ke Kumpulan Wang Pembangunan sebanyak RM2.235 bilion dan RM64.26 juta yang merupakan sebahagian daripada keperluan kewangan untuk menampung Perbelanjaan Pembangunan bagi tahun 2021.

Sebanyak RM6.18 bilion pula adalah peruntukan tambahan langsung kepada kementerian dan jabatan yang telah diberi kebenaran untuk berbelanja melebihi peruntukan bagi membiayai perkara-perkara yang komited pada 2021.

Terdahulu, Ahli Parlimen daripada blok kerajaan dan pembangkang mengambil bahagian membahaskan rang undang-undang itu di peringkat jawatankuasa disusuli sesi penggulungan oleh kementerian yang terlibat dalam anggaran perbelanjaan tambahan itu.


Bomba guna dron dilengkapi kamera thermal, selaras operasi padam kebakaran hutan

PUTRAJAYA 5 Mac. – Jabatan Bomba dan Penyelamat Malaysia (JBPM) menggunakan teknologi dron dilengkapi kamera ‘thermal’ bagi menyelaras operasi memadam kebakaran hutan di negara ini, kata Ketua Pengarahnya Datuk Seri Mohammad Hamdan Wahid.

Beliau berkata, melalui teknologi itu, haba dan kemerebakan kebakaran di bawah permukaan tanah boleh dikesan, selain operasi pemantauan di kawasan kebakaran juga dapat dilakukan pada waktu malam.

“Melalui dron ini, kita juga dapat lihat adakah anggota yang berada di lokasi mencukupi dan ia memudahkan anggota untuk membuat laporan berapa luas hutan yang telah terbakar,” katanya kepada pemberita selepas menerima suntikan vaksin COVID-19 di Klinik Kesihatan Putrajaya Presint 18 di sini, hari ini.

Dalam operasi memadam kebakaran hutan di Selangor, Mohammad Hamdan berkata dua dron digunakan dan ia membolehkan anggota mengesan sumber air di kawasan yang mengalami kebakaran dengan cepat.

“Buat masa ini, kebakaran hutan kerap berlaku di Selangor dan beberapa kawasan di Johor. Bomba telah bersiap sedia dan akan mengerakkan semua aset untuk melakukan operasi memadam kebakaran,” katanya.

Pada 3 Mac lepas, Ketua Pengarah Alam Sekitar Norlin Jaafar berkata seluruh Selangor, Pahang dan Johor, kini diisytiharkan sebagai kawasan larangan pembakaran terbuka sehingga ke satu tarikh yang akan ditentukan kemudian.

Dengan pengisytiharan itu, semua pihak dilarang melakukan pembakaran terbuka, atau membiarkan tanah atau premis kepunyaan mereka dimasuki atau dicerobohi oleh pihak tidak bertanggungjawab sehingga menyebabkan pembakaran terbuka bagi tujuan tertentu atau dengan tidak sengaja.


Tiada kompromi atlet terlibat salah laku disiplin -EXCO

KOTA BHARU, 1 Jun – Kerajaan Kelantan tidak berkompromi dengan mana-mana atlet yang terlibat dengan salah laku disiplin, kata Pengerusi Jawatankuasa Belia, Sukan Dan NGO Negeri, Wan Roslan Wan Hamat

“Namun, usaha yang dilakukan ini ada juga atlet melanggar peraturan yang ditetapkan dan kita akan mengambil tindakan sewajarnya jika didapati bersalah sama ada buang daripada pasukan atau sebaliknya,” katanya kepada pemberita ketika ditemui selepas Mesyuarat Exco Negeri di Kota Darul Naim, di sini hari ini.

“Saya pun tidak dapat maklumat secara rasmi lagi, cuma saya minta pihak pengurusan buat siasatan dan cadangkan tindakan perlu diambil kepada pemain yang melanggar disiplin ditetapkan pihak pengurusan,” katanya yang terkilan dengan sikap pemain terbabit sekiranya didapati melakukan kesalahan itu.

Semalam, Pemangku Ketua Polis Kelantan Datuk Muhamad Zaki Harun memaklumkan pihaknya telah menahan seorang pemain bola sepak liga tempatan berusia 28 tahun bagi membantu siasatan kes rogol seorang remaja perempuan dekat Jalan Pantai Cahaya Bulan (PCB), di sini, selepas mangsa berusia 18 tahun membuat laporan polis.


Syabas polis, TNB potong bekalan elektrik 12 premis anjur judi dalam talian

KUALA LUMPUR, 24 Jan. – Polis dan Tenaga Nasional Berhad (TNB) memotong bekalan elektrik 12 premis di sekitar Ampang Jaya yang dikenal pasti menjalankan kegiatan judi dalam talian menerusi satu operasi pagi tadi.

Ketua Polis Daerah Ampang Jaya, Asisten Komisioner Mohamad Farouk Eshak berkata, operasi bermula pukul 10 pagi itu disertai 30 pegawai dan anggota dari Ibu Pejabat Polis Daerah (IPD) Ampang Jaya serta TNB.

Beliau berkata operasi berkenaan dijalankan mengikut Seksyen 21A (1) Akta Rumah Judi Terbuka 1953 dan Seksyen 38 (1A) Akta Bekalan Elektrik 1990 pindaan 2001.

“Bermula tahun 2020 hingga sekarang, lebih 30 premis telah dilakukan pemotongan elektrik kerana menjalankan aktiviti judi dalam talian di kawasan pentadbiran IPD Ampang Jaya.

“Sekiranya orang ramai mempunyai maklumat mengenai aktiviti judi dalam talian, bolehlah menyalurkan maklumat tersebut kepada polis dengan kadar segera,” katanya dalam kenyataan.


Suspek kes rogol 19 tahun lepas dibebaskan dengan jaminan polis

IPOH, 16 Jun – Lelaki yang ditahan berkaitan kes rogol yang berlaku 19 tahun lepas dibebaskan dengan jaminan polis, kata Ketua Polis Perak Datuk Mior Faridalathrash Wahid.

Sebelum ini, suspek direman selama empat hari di Ibu Pejabat Polis Daerah (IPD) Kerian, Bagan Serai bermula 10 Jun sebelum tempoh reman disambung selama tiga hari bagi siasatan lanjut di bawah Seksyen 376 Kanun Keseksaan.

Pada 9 Jun lepas, polis berjaya menahan suspek yang disyaki terlibat kes rogol di Bagan Serai selepas 19 tahun berjaya meloloskan diri daripada pihak berkuasa.

Hasil padanan data profil asid deoksiribonukleik (DNA), polis percaya dapat menyelesaikan kes rogol yang berlaku pada 2003 dengan tertangkapnya suspek.- BERNAMA


Abang angkat mimpi Amir

RIM 1 Feb – Keluarga angkat Zubaidi Amir Qusyari Abd Malek, 7, melahirkan kesyukuran proses pengebumian kanak-kanak malang itu berlangsung dalam suasana tenang di Tanah Perkuburan Islam Padang Lebar, Simpang Bekoh, di sini.

Ibu angkatnya, Norlida Abu Hassan, 50, berkata raut wajah Zubaidi Amir yang dianggap sebagai anak lelaki bongsu keluarga itu, kelihatan segar tidak seperti wajah jenazah yang sudah meninggal dunia lama.

“Raut wajah arwah kelihatan segar tidak seperti jenazah yang sudah meninggal tiga empat hari, sebab arwah memang selalu tidur di sebelah Umi.

Sebelum meninggalkan tanah perkuburan itu, Norlida sempat menzahirkan rasa terima kasih kepada keluarga kandung kerana memberikan kerjasama sejak mula tiba di negeri itu sehingga selesai urusan pengebumian bagi memberi penghormatan terakhir kepada anak angkatnya.

Mengulas lanjut, Norlida berkata dia sekeluarga reda dengan pemergian Zubaidi Amir dan memohon orang ramai mendoakan agar arwah ditempatkan kalangan orang beriman.

Terdahulu, jenazah Zubaidi Amir dimandi dan disembahyangkan di Madrasah As-Syakirin dengan dihadiri kira-kira 40 jemaah terdiri daripada keluarga terdekat dan sanak saudara.


Gagal sedia khidmat pemandu pelancong, lima bas dikompaun RM25,000

AYER KEROH 13 Januari – Gara-gara gagal menyediakan khidmat pemandu pelancong, lima buah bas pelancong yang masuk ke negeri ini dikompaun RM25,000.

Kesemua bas itu ditahan pada operasi bersepadu yang dijalankan Kementerian Pelancongan, Seni dan Budaya (MOTAC) bersama Jabatan Pengangkutan Jalan (JPJ) Melaka pada 7 Januari lalu.

Pengarah MOTAC Melaka Jay Yeow berkata, operasi khas itu dijalankan selama tiga hari bermula 6 hingga 8 Januari dengan memberi fokus kepada kesalahan di bawah Akta Industri Pelancongan 1992.

“Daripada 20 buah bas pelancong yang diperiksa, kita mengesan lima yang tiada pemandu pelancong dan alasan yang diberikan kepada kami, pemandu mendakwa mereka tidak tahu kerana ia diuruskan oleh agensi pelancongan.

“Susulan itu kompaun dengan nilai maksimum berjumlah RM5,000 setiap satu dikeluarkan ke atas bas pelancongan terbabit kerana melanggar akta ditetapkan,” katanya ketika ditemui selepas majlis reviu makanan Iftar Ramadan Hotel Imperial, di sini.

Justeru, katanya, sekiranya terdapat maklumat mengenai kesalahan itu, orang ramai boleh menyalurkannya ke Sistem Pengurusan Aduan Awam (SISPAA) MOTAC di pautan https://motac.spab.gov.my.


Pusat penempatan pekerjaan akan ditubuhkan di setiap negeri

PUTRAJAYA, 4 Mac – Pusat Penempatan Pekerjaan (NPC) di bawah kendalian Kementerian Sumber Manusia (KSM) akan ditubuhkan di setiap negeri secara berperingkat, kata Menterinya Datuk Seri M. Saravanan.

Menurutnya, penubuhan NPC itu diumumkan Perdana Menteri Datuk Seri Ismail Sabri Yaakob semasa mesyuarat Majlis Pekerjaan Negara Bil. 1 2022 semalam bagi menyokong usaha kerajaan mewujudkan 600,000 peluang pekerjaan bagi rakyat Malaysia seperti yang diumumkan dalam Belanjawan 2022.

Saravanan berkata syarikat yang ingin menawarkan peluang pekerjaan boleh menggunakan pusat sehenti NPC itu untuk bertemu dengan pencari kerja, menyediakan program latihan kemahiran dan pembangunan kemahiran serta menawarkan penempatan pelatih atau latihan praktikal.

NPC juga menyediakan kemudahan berkaitan proses pengambilan pekerja untuk memudahkan majikan serta rakyat Malaysia, antaranya bertemu kaunselor kerjaya bagi mendapatkan penilaian kerjaya, maklumat lanjut untuk mencorak laluan kerjaya serta kursus pembangunan kemahiran yang boleh disertai.

Saravanan berkata individu yang melawat pusat itu juga boleh membuat pendaftaran di portal MYFutureJobs untuk mendapatkan akses yang lebih luas kepada peluang pekerjaan di seluruh negara.

“Menerusi portal ini, individu boleh mencari dan memohon pekerjaan yang sesuai dengan pengalaman, minat dan kelayakan mereka menerusi bimbingan wakil sokongan di pusat tersebut,” katanya.

Semalam, Ismail Sabri dilaporkan berkata kerajaan menambah baik dan memperkasa ekosistem pekerjaan melalui pewujudan NPC yang akan memantau kejayaan setiap permohonan pekerjaan. – BERNAMA


PPN, Bajet 2022 jadi teras pemulihan negara- Tengku Zafrul

Dalam ucapan penutup pada Khazanah Megatrends Forum 2021 hari ini, beliau berkata PPN akan menempatkan negara di landasan yang kukuh ke arah pemulihan berdasarkan sains dan data.

Perjalanan ke arah pemulihan akan turut disokong oleh Bajet 2022 yang bercirikan pengembangan, menyediakan asas untuk usaha pembaharuan kerajaan yang lebih luas dan untuk jangka panjang, katanya.

“Sehubungan itu, beberapa perkara utama difikirkan. Pertama, usaha perlu dilakukan bukan hanya untuk menangani COVID-19, tetapi turut mewujudkan pasca pandemik yang lebih berdaya tahan.

“Kedua, dalam mencapai matlamat jangka pendek untuk mengelak kemelesetan ekonomi, kita juga perlu mengambil peluang untuk menangani masalah struktur dalam jangka sederhana dan panjang.

Tengku Zafrul berkata dalam RMK12, antara matlamat utama ialah mencapai pengurangan intensiti pelepasan gas rumah hijau sebanyak 45 peratus kepada Keluaran Dalam Negara Kasar (KDNK) menjelang 2030 berbanding paras intensiti pada 2005.

Secara keseluruhannya, Tengku Zafrul berkata RMK12 menyasarkan pertumbuhan antara 4.5 dan 5.5 peratus setahun, menghasilkan pendapatan negara kasar per kapita sebanyak RM57,882 atau US$14,842 pada 2025, selain mencapai semula guna tenaga penuh.


Pengantin datang mengundi tarik perhatian ramai

Ummi Zulaikha Husri, 25, ditemani suaminya, Nik Ahmad Faris Mohd Fauzi, 26, dengan memakai busana songket berwarna merah hati tiba di pusat mengundi Sekolah Kebangsaan Tenglu kira-kira pukul 4.40 petang tadi.

Beliau yang merupakan jurutera mekanikal di sebuah syarikat swasta di Shah Alam berasa amat teruja memandangkan ini kali pertama dia mengundi ditambah pula tarikh yang sama dengan hari bahagia mereka.

“Bagaimanapun, saya memilih untuk mengundi pada waktu petang setelah selesai majlis persandingan kerana tidak mahu ‘merosakkan’ inai,” selorohnya yang telah bernikah semalam di Kampung Tenglu.

Sementara itu, Nik Ahmad Faris ketika ditemui pemberita berkata dia yang berasal dari Besut, Terengganu hanya datang menemani isterinya mengundi pada hari ini kerana beliau bukan pengundi di kawasan berkenaan.


COVID-19: Pesakit dirujuk ke Jabatan Kecemasan HKL semakin menurun – Pengarah

KUALA LUMPUR 15 Ogos – Jika semalam seorang pegawai kesihatan di Hospital Kuala Lumpur (HKL) berkongsi khabar gembira mengenai situasi pesakit COVID-19 di Jabatan Kecemasan yang semakin berkurangan, hari ini pengarahnya mengesahkan perkara itu.

“Kalau sebulan dulu, kes-kes kecemasan yang menunggu untuk kemasukan ke wad lebih 200, sekarang setakat hari ini, hanya tinggal sekitar 20 orang sahaja,” katanya ketika ditemui di HKL.

Dr Rohana berkata kes-kes kategori lima yang memerlukan bantuan pernafasan juga menunjukkan trend penurunan amat ketara terutama dalam kalangan individu yang sudah lengkap divaskin.

“Walaupun masih ada lagi kes yang memerlukan bantuan pernafasan namun jumlah tinggi dilihat dalam kalangan individu tidak mempunyai sejarah vaksin,” katanya.

Beliau berkata lebih melegakan, keadaan terkini itu turut memberikan sedikit ruang kepada petugas barisan hadapan untuk berehat dan merawat pesakit dengan lebih tenang.

Dr Rohana yakin bahawa trend penurunan ini akan berterusan dengan kerjasama seluruh rakyat dan mengucapkan terima kasih kepada pihak terbabit termasuk inisiatif Kementerian Kesihatan (KKM) melalui Pasukan Bertindak Khas Greater Klang Valley (GKV) serta hospital swasta yang sedia menerima pesakit bukan COVID.

“Juga inisiatif kerjasama dengan Angkatan Tentera Malaysia, Angkatan Pertahanan Awam Malaysia dan para sukarelawan sama ada secara klinikal atau bukan klinikal yang membantu mengurangkan kesesakan di Jabatan Kecemasan HKL,” katanya.

Tinjauan mendapati dua wad yang sebelum ini dikhaskan bagi merawat pesakit COVID-19 tahap tiga kini kembali dijadikan wad untuk merawat pesakit bukan COVID-19 zon kuning sejak seminggu lepas.

Difahamkan wad yang mampu menempatkan 30 orang pada satu-satu masa itu pernah dihuni 70 pesakit COVID-19 dengan dilengkapi katil kanvas sementara.

Kini katil kanvas itu diletakkan di satu sudut dalam keadaan siap siaga sekiranya diperlukan, begitu juga dengan puluhan tangki oksigen dan ventilator.

Katil-Katil kosong juga dapat dilihat di dua wad isolasi yang menempatkan pesakit COVID-19 tahap 4 dan 5 serta yang memerlukan bantuan pernafasan.

Sebelum ini, Pakar Anestesiologi di HKL Dr Hana Hadzrami berkongsi kelegaan apabila kes rujukan dari Jabatan Kecemasan ke Unit Rawatan Rapi hospital itu yang membabitkan pesakit COVID-19 kritikal semakin berkurangan.


Kayuhan solo Khairil Aslan jelajah Semenanjung Malaysia

BANDARAYA MELAKA 15 Jan – Cuaca panas terik serta kering tidak menghalang seorang penggemar sukan lasak membuat kayuhan solo merentas negeri di Semenanjung Malaysia.

Khairil Aslan Ab Rasid 48 yang meminati sukan berbasikal sejak 30 tahun lalu menunggang basikal jenis Fatbike keluaran Maxtron bagi edisi kali ini.

Dia memulakan kayuhan dari Gombak, Selangor pada 13 Jan (kelmarin) kira-kira jam 1 tengah hari dan mengambil masa selama tujuh jam untuk selamat tiba di Melaka.

“Hari ini (Jumaat) merupakan hari kedua kayuhan saya, saya bermula dari Gombak Selangor, cabaran cukup tinggi hari pertama sebab panas yang melampau, keadaan cukup kering tiada awan dan angin kuat.

“Hari ini hari ‘recovery’ di bumi Melaka untuk tengok apa yang ada di negeri ini sambil ditemani seramai 30 sahabat Fatbike Melaka Cycling Club (FMCC),” katanya ketika ditemui MHI.

Ditanya mengapa memilih sukan berbasikal itu, Khairil Aslan berkata ia sebagai kayuhan pemanas badan tahun 2022 setelah lama berehat disebabkan pandemik COVID-19.

“Sebab kita dah rehat selama dua tahun tidak melakukan apa-apa aktiviti endurance (ketahanan), jadi ini melengkapkan saya punya training (latihan) untuk projek pendakian dunia pada 2023.

“Saya anggarkan kayuhan ini mengambil masa 35 hingga 40 hari untuk selesai semuanya kerana ini adalah kayuhan secara santai saja dengan muatan lebih 60 kilogram.

“Saya memang ‘full time adventurer’ (pengembara sepenuh masa), jadi saya lakukan setiap tahun satu aktiviti. Kalau saya tak daki gunung saya buat touring basikal, kita nak lihat keadaan seluruh Malaysia dan jumpa sahabat-sahabat” kata bapa kepada empat orang anak ini.

Anak kelahiran Batu Kurau, Perak yang aktif dalam aktiviti lasak itu berkata kayuhan solo mengelilingi Malaysia dengan Fatbike merupakan projek sebelum pandemik bagi memperkenalkan basikal jenama Maxtron.

“Ini satu-satunya basikal bertayar besar dan pertama di dunia yang berjaya merentasi glasier ais di Chadar, India pada suhu -35 darjah Celcius.

“Selepas berehat di Melaka ini, esok (hari ini) saya akan menyambung misi kayuhan ke Muar, Johor dan ekspedisi kayuhan solo dijangka berakhir di Putra Perdana Puchong, Selangor, ” katanya lagi.

Khairil Aslan pernah menawan tiga puncak Himalaya iaitu Puncak Maru, Lobuche dan Island dalam tempoh 32 hari pada 2015, dan turut mencipta rekod antara pendaki solo Asia yang melakukan ekspedisi di ketiga-tiga puncak tersebut pada musim sejuk.


Sambutan Hari Malaysia di Melaka bertemakan era 60-an

SERI NEGERI 2 September – Sambutan Hari Malaysia yang akan disambut secara besar-besaran di Melaka pada 16 September ini akan bertemakan era 60-an.

Menteri Komunikasi dan Multimedia Tan Sri Annuar Musa berkata, tema itu dipilih sebagai simbolik menimbulkan nostalgia ketika Malaysia terbentuk pada September 1963.

Beliau berkata, selain tema yang unik, pelbagai acara telah disusun antaranya persembahan setiap wilayah di Semenanjung Malaysia, Sabah dan Sarawak, selain turut membawakan artis dan ikon yang mewakili wilayah berkenaan.

“Justeru, jemputan dan orang ramai yang hadir adalah digalakkan mengenakan busana tradisional mengikut etnik masing-masing terutamanya busana atau pakaian yang bersifat silam, ertinya mengikut nuansa era 60-an,” katanya.

Beliau berkata demikian pada sidang media selepas mempengerusikan Mesyuarat Induk sempena Sambutan Hari Malaysia Tahun 2022 bersama Ketua Menteri Melaka Datuk Seri Utama Sulaiman Md Ali di Bilik Mesyuarat Tun Mutahir, di sini, hari ini.

Mengulas lanjut, Annuar berkata, majlis sambutan itu akan diadakan di Dataran Memorial Kemerdekaan Banda Hilir dengan Yang di-Pertua Negeri Melaka Tun Seri Setia Mohd Ali Mohd Rustam akan menjadi tetamu kehormat.

Pada majlis itu juga, katanya, akan diadakan acara menandatangani buku Peringatan Perisytiharan Hari Malaysia di antara Perdana Menteri Datuk Seri Utama Ismail Sabri Yaakob bersama Premier Sarawak dan Ketua Menteri Sabah.

“Majlis sambutan ini juga akan disiarkan secara langsung oleh kebanyakan stesen televisyen utama negara, justeru mereka yang tidak dapat hadir boleh mengikuti siaran secara langsung itu,” katanya.

Annuar berkata, untuk sambutan Hari Malaysia ini, tema Keluarga Malaysia Teguh Bersama masih dikekalkan dalam membentuk semangat kebersamaan dalam kalangan rakyat.


Warga Singapura terlepas tali gantung, dipenjara 16 tahun kerana miliki dadah

PUTRAJAYA, 13 Disember – Seorang warga Singapura terlepas daripada hukuman gantung setelah Mahkamah Rayuan mengetepikan sabitan terhadap dua pertuduhan mengedar 4,026.73 gram methamphetamine dan 243,69 gram Methenedioxymethamphetamine (MDMA).

Tan Khee Sen, 62, bagaimanapun disabitkan terhadap kesalahan memiliki dadah itu dan dijatuhi hukuman penjara masing-masing 16 tahun dan 15 tahun, berjalan serentak mulai 16 Sept 2016, hari dia ditangkap. Ini bermakna Tan hanya akan menjalani hukuman penjara 16 tahun.

Tan, seorang pekerja kedai kopi, juga terlepas hukuman sebatan yang ditetapkan bagi kesalahan itu kerana undang-undang mengecualikan lelaki berumur 50 tahun ke atas daripada disebat.

Panel tiga hakim terdiri daripada Datuk Seri Kamaludin Md Said, Datuk Nordin Hassan dan Datuk Hashim Hamzah telah mengetepikan sabitan Tan bagi kesalahan mengedar dadah dan sebaliknya mensabitkan Tan kerana memiliki dadah itu.

Hashim, yang menyampaikan keputusan mahkamah berkata hakim Mahkamah Tinggi telah salah arah dengan tidak menyatakan sama ada Tan benar-benar atau dianggap memiliki dadah itu apabila memerintahkan Tan membela diri atas kesalahan mengedar dadah.

Hakim itu berkata sabitan kesalahan Tan kerana mengedar dadah itu tidak selamat. Bagaimanapun, beliau berkata terdapat bukti yang mencukupi untuk pertuduhan memiliki dadah itu.

Tan didapati bersalah atas dua pertuduhan mengedar dadah itu oleh Mahkamah Tinggi Johor Bahru pada 17 Jun 2020 dan dijatuhi hukuman mati.

Mengikut pertuduhan, dia didakwa melakukan kesalahan itu di sebuah pangsapuri di Taman Mount Austin, Johor Bahru, Johor pada 12.45 tengah hari pada 15 Sept 2016.

Peguam yang ditugaskan oleh mahkamah Muhammad Abd Kadir telah memohon mahkamah menjatuhkan hukuman ringan atas alasan Tan telah berada di penjara sejak ditangkap dan tidak mempunyai sabitan jenayah lain.

Timbalan Pendakwa Raya Wong Poi Yoke berkata melihat kepada trend hukuman bagi kesalahan itu, hukuman penjara yang dikenakan ke atas pesalah adalah antara 18 tahun hingga 20 tahun penjara.


Banjir kilat mungkin landa enam negeri dalam tempoh 24 jam

KUALA LUMPUR, 13 Dis – Banjir kilat mungkin melanda Johor, Perak, Pahang, Terengganu, Pulau Pinang dan Negeri Sembilan dalam tempoh 24 jam jika berlaku hujan lebat atau ribut petir yang signifikan, menurut Pusat Ramalan dan Amaran Banjir Negara (PRABN) Jabatan Pengairan dan Saliran (JPS).

Notis PRABN yang dikeluarkan pada 4 petang ini memaklumkan kawasan terlibat di Johor ialah Batu Pahat sekitar Peserai, Simpang Kanan, Sri Medan dan Sungai Punggor, Kluang (Kahang, Machap, Ulu Benut dan Renggam) serta Kota Tinggi (Johor Lama, Sedili Besar, Ulu Sungai dan Johor)

Daerah lain dan kawasan sekitarnya yang turut terlibat ialah Mersing (Padang, Endau dan Triang), Muar (Ayer Baloi, Ayer Hitam, Bandar, Bandar Maharani, Jalan Bakri dan Sri Menanti), Pontian (Api-Api, Ayer Baloi, Ayer Masin, Pontian, Rimba Terjun dan Sungai Pinggan) serta Tangkak (Kesang, Kundang dan Tangkak).

Di Perak, enam daerah dan kawasan sekitar yang dijangka terjejas ialah Bagan Datuk (Pekan Simpang Empat), Hilir Perak (Changkat Jong dan Durian Sebatang), Kerian (Bagan Serai, Beriah, Gunong Semanggol, Kuala Kurau dan Parit Buntar), Larut, Matang & Selama (Asam Kumbang, Bukit Gantang, Sungai Limau, Pengkalan Aloy dan Jebong), Muallim (Hulu Bernam Timor) serta Perak Tengah (Bota, Pasir Panjang Hulu dan Pasir Salak).

Di Pahang, dua daerah terlibat iaitu Kuantan sekitar Bandar Kuantan, Kuala Kuantan dan Sungai Karang serta Rompin (Endau, Pontian dan Rompin) manakala di Terengganu membabitkan Kuala Terengganu (Batu Buruk, Cenering dan Kuala Terengganu) serta Marang (Alur Limbat, Bukit Payung, Jerung, Mercang dan Pulau Kerengga).

Kawasan dijangka terlibat di Pulau Pinang ialah Seberang Perai Selatan (Mukim 11, Mukim 7 dan Nibong Tebal) manakala di Negeri Sembilan ialah Port Dickson (Pekan Lukut, Pekan Jemima, Pasir Panjang dan Jimah).

Notis kesiapsiagaan itu dikeluarkan bagi membolehkan semua penduduk terutama di kawasan berisiko berwaspada dengan kemungkinan berlaku banjir kilat dalam tempoh tersebut.

“Sila patuhi arahan pihak berkuasa atau agensi-agensi pengurusan bencana banjir. Sila layari laman sesawang https://publicinfobanjir.water.gov.my atau Facebook @PublicInfoBanjir dan Twitter @JPS_InfoBanjir untuk maklumat lanjut dari semasa ke semasa,” menurut notis itu.


KDN persoal tindakan UNHCR beri kad pelarian sewenang-wenangnya

KAPAR, 28 Mei – Kementerian Dalam Negeri (KDN) hari ini mempersoalkan tindakan Suruhanjaya Tinggi Pertubuhan Bangsa-Bangsa Bersatu mengenai Pelarian (UNHCR) memberikan kad pengesahan pelarian kepada beberapa individu warga Indonesia.

Menterinya Datuk Seri Hamzah Zainuddin berkata menerusi operasi penguatkuasaan, pihaknya berjaya mengesan beberapa warga Indonesia yang didapati mempunyai memiliki kad pelarian yang dikeluarkan UNHCR.

“Macam mana UNCHR mengeluarkan kad sewenang-wenangnya, sehinggakan dengan ada kad ini, seolah-olah sah untuk mereka tinggal dalam negara,” katanya dalam sidang media selepas Operasi Penguatkuasaan Imigresen bersama Menteri Dalam Negeri di Pasar Besar Meru, dekat sini.

Sementara itu mengulas kegagalan sistem di Pejabat Imigresen Kelana Jaya yang dilaporkan sebuah portal hari ini, Hamzah berkata ia bukan sahaja berlaku di pejabat berkenaan tetapi juga di pejabat imigresen di tempat lain.

“Saya nak maklumkan kepada semua sebenarnya kita gunakan ini (dalam talian) adalah sistem yang lama. Maka sudah tentulah sistem lama dah terlampau ramai, dia ada ‘jammed’ sedikit. Sebab itu kita telah pun ‘award’ kepada satu syarikat sistem yang baharu dan mereka sedang jalan (proses itu) dan insya-Allah tahun 2024 siap semuanya, kita boleh guna sistem yang lebih canggih  dan bagus,” katanya.


Karnival JaminKerja diharap tangani isu pengangguran negara

“KSM akan sentiasa berusaha untuk meningkatkan ketersediaan dan kebolehpasaran bakat melalui pelbagai platform,” katanya ketika berucap pada Majlis Pelancaran Inisiatif JaminKerja Keluarga Malaysia dan Karnival Kerjaya JaminKerja Keluarga Malaysia 2022 di Pusat Konvensyen Kuala Lumpur, di sini hari ini.

Karnival itu akan terus dilaksanakan secara menyeluruh ke seluruh negara pada masa akan datang bagi memberi peluang penduduk di luar Lembah Klang untuk mengambil bahagian.

Saravanan berkata Insentif Penggajian Jamin Kerja yang akan dilaksanakan oleh Perkeso itu menyasarkan untuk menyediakan pekerjaan kepada 300,000 individu, selepas 221,966 individu berjaya mendapat pekerjaan menerusi insentif berkenaan tahun lepas.

Menerusi platform MYFutureJobs pula, antara golongan sasar termasuk pekerja yang kehilangan pekerjaan, individu menganggur, golongan mudah terjejas termasuk warga emas, Orang Kurang Upaya (OKU), bekas banduan, veteran askar, orang asli, siswazah menganggur, golongan wanita serta individu di dalam sektor pelancongan.

Selain itu platform Upskill Malaysia yang merupakan sebuah platform ‘single window’ kebangsaan berfungsi sebagai penyedia maklumat berkaitan program latihan dan pembangunan kemahiran untuk warganegara yang ditawarkan oleh kerajaan.

Saravanan berkata menurut Statistik Tenaga Buruh Malaysia, Nov tahun lepas kadar pengangguran negara mencatatkan penurunan 4.3 peratus atau 694,400 berbanding 705,000 orang yang dicatatkan pada Okt tahun sama. – BERNAMA


Operasi perniagaan dihadkan sehingga 8 malam, farmasi 10 malam

PUTRAJAYA 22 Mei – Aktiviti perniagaan termasuk pasar raya, kedai makan dan stesen minyak dihadkan operasi bermula 8 pagi hingga 8 malam bermula Selasa ini hingga 7 Jun depan.

Menteri Kanan (Keselamatan) Datuk Seri Ismail Sabri Yaakob berkata, menerusi Mesyuarat Sidang Khas Majlis Keselamatan (MKN) Pengurusan COVID-19 semalam, kerajaan memutuskan untuk melakukan penambahan prosedur operasi standard (SOP) terhadap aktiviti perniagaan berbanding tumpuan lebih diberikan kepada aktiviti sosial pada 12 Mei lalu.

“Operasi perniagaan seperti kedai makan, kenderaan bersaji, penjaja, gerai makan atau kiosk, jika dulu (12 Mei) bermula 6 pagi hingga 10 malam, sekarang hanya dibenarkan beroperasi bermula jam 8 pagi hingga 8 malam.

“Begitu juga penjualan makanan yang lain, jualan secara bawa pulang (take-away), pandu lalu atau penghantaran, perniagaan kedai runcit, kedai serbaneka, kedai keperluan harian dan pasar malam (sebelum ini) 4 petang hingga 10 malam, kita jadikan 8 pagi hingga 8 malam.

“Bagi kedai makanan haiwan dan stesen minyak kecuali di lebuh raya (24 jam) serta kedai dobi bermula dalam tempoh sama manakala bagi perniagaan farmasi sahaja dibenarkan 8 pagi hingga 10 malam,” katanya pada sidang media bersama Ketua Pengarah Kesihatan, Tan Sri Noor Hisham Abdullah di sini, hari ini.


Gelembung perjalanan: Hishammuddin akan hubungi Singapura

PEKAN, 28 Jun — Menteri Luar, Datuk Seri Hishammuddin Tun Hussein akan menghubungi rakan sejawatannya dari Singapura bagi perbincangan lanjut mengenai cadangan pembukaan pintu sempadan kedua-dua negara menggunakan konsep gelembung perjalanan.

Beliau berkata perbincangannya dengan Menteri Luar Singapura, Vivian Balakrishnan itu bagi memastikan hujah rasional kedua-dua negara dalam sebarang keputusan dapat difahami rakyat dan tidak menjejaskan keselamatan.

“Saya akan hubungi Menteri Luar Vivian esok atau lusa kerana Perdana Menteri (Tan Sri Muhyiddin Yassin) pun dah berbincang dengan Perdana Menteri (Singapura) Lee Hsien Loong.

“Jadi ini memerlukan polemik, ini mesti bersandarkan kepada hujah-hujah yang rasional supaya rakyat di kedua-dua belah negara memahami apa yang kita buat ini, lakukan secara bertanggungjawab dan takkan menjejaskan keselamatan dan kedudukan rakyat Singapura dan Malaysia,” katanya.

Hishammuddin, yang juga Ahli Parlimen Sembrong, berkata demikian kepada pemberita selepas mengadakan lawatan ke beberapa perkampungan Orang Asli di Chini, dekat sini hari ini, dalam usaha membantu kempen calon Barisan Nasional (BN) pada Pilihan Raya Kecil (PRK) Dewan Undangan Negeri (DUN) Chini.

Mengulas lanjut, Hishammuddin berkata perbincangannya dengan Vivian itu nanti termasuk akan mengemukakan cadangan membenarkan hanya empat golongan sahaja dalam perjalanan rentas sempadan  seperti ahli perniagaan serta rakyat Malaysia yang berulang alik harian ke Singapura.

Katanya cadangan melaksanakan gelembung perjalanan bersama negara dalam kategori zon hijau perlu dilaksana segera, bagi menjana semula ekonomi yang telah sekian lama tertangguh kerana pandemik COVID-19.

Namun beliau memberi jaminan, pelaksanaannya akan mengutamakan aspek pematuhan prosedur operasi standard (SOP) dan protokol kesihatan yang akan memanfaatkan kedua-dua negara.

Gelembung perjalanan adalah usaha menghubungkan semula negara-negara atau negeri-negeri yang telah mencapai tahap kejayaan yang baik dalam membendung wabak COVID-19 di peringkat domestik.

Pendekatan ini membenarkan kumpulan negara atau negeri menawarkan semula hubungan perdagangan antara satu sama lain, serta memulakan kembali sektor seperti pelancongan dan perjalanan.


Empat maut termasuk seorang rentung kemalangan babit dua kereta

Pengarah Jabatan Bomba dan Penyelamat (JBPM) Kedah Sayani Saidon berkata identiti lelaki yang memandu kereta Nissan Almera, yang rentung dalam kejadian pada kira-kira pukul 2.20 pagi itu masih belum dikenal pasti.

Beliau berkata tiga lagi yang meninggal dunia di tempat kejadian terdiri daripada Mohammad Syafiq Kassim, 26 dan Shahrin Hafi Omar, 49, serta seorang wanita hanya dikenali sebagai Arni, 52, yang menaiki kereta Proton Wira.

“Sepasukan anggota dari Balai Bomba dan Penyelamat (BBP) Pendang dan BBP Jalan Raja telah dikerahkan ke lokasi kejadian sebaik menerima panggilan kecemasan pada pukul 2.22 pagi,” katanya dalam kenyataan di sini hari ini.

“Kemalangan melibatkan dua kereta dan empat mangsa. Terdapat seorang mangsa di dalam kereta Nissan Almera yang terbakar 90 peratus dan tiga mangsa di dalam kereta Proton Wira yang terbalik,” tambahnya.

Sayani berkata kesemua mangsa dalam Proton Wira berjaya dikeluarkan antara pukul 4.07 dan 4.52 pagi, manakala mangsa yang rentung di dalam kereta Nissan Almera pula berjaya dikeluarkan pada pukul 5.43 pagi.

Sementara itu Ketua Polis Daerah Pendang DSP Arriz Sham Hamezah berkata pihaknya menerima panggilan kecemasan berhubung kejadian pada kira-kira pukul 2.30 pagi.

Menurutnya siasatan awal mendapati kereta Proton Wira yang dipandu seorang lelaki dipercayai hilang kawalan dan berpusing sebelum melanggar kereta Nissan Almera yang dipandu seorang lelaki.

Beliau berkata kereta Proton Wira itu kemudian telah terbabas dan melanggar penghadang jalan sebelum terbalik, manakala kereta Nissan Almera pula telah terbakar.

“Kesemua yang terlibat maut di tempat kejadian. Polis sedang mencari waris mangsa dan sesiapa yang kehilangan ahli keluarga boleh menghubungi Insp Muhammad Atiq Elias dengan menelefon 012-7778761 atau 04-7592122,” katanya. – BERNAMA


10 kenderaan rosak dalam kejadian ribut di Shah Alam

Pengarah Bomba Selangor Norazam Khamis berkata pihaknya menerima panggilan laporan berkenaan sebatang pokok telah tumbang dan menghempap dua kenderaan di persimpangan lampu isyarat Politeknik Premier Sultan Salahuddin Abdul Aziz Shah pada 5 petang tadi.

”Kami menggerakkan enam anggota ke lokasi untuk memastikan keselamatan dan memotong pokok yang tumbang di tempat kejadian. Operasi masih diteruskan,” katanya dalam kenyataan hari ini.

Norazam berkata pihaknya turut menerima satu lagi laporan, lapan kenderaan didapati rosak ekoran bumbung tempat letak kenderaan sebuah pasar raya di kawasan itu diterbangkan angin kencang.


Mayat lelaki dalam keadaan berulat dijumpai di Jalan Serting Hilir

JEMPOL 15 Sept – Seorang lelaki ditemukan meninggal dunia dengan keadaan mayatnya kembung dan berulat di tebing sedalam 7.4 meter dari bahu jalan di Jalan Serting Hilir di sini semalam.

Ketua Polis Daerah Jempol Superintendan Hoo Chang Hook berkata, mayat Sylvester Paren Joseph, 26, dijumpai bersama motosikal jenis Yamaha Lagenda oleh seorang wanita pada 2.30 petang dan memaklumkan kepada polis.

“Mangsa (Sylvester) dipercayai meninggal dunia sejak seminggu lepas berdasarkan keadaan mayatnya itu. Siasatan awal mempercayai mangsa terbabit kemalangan ketika hendak pulang ke rumahnya di Serting Hilir.

Dalam kejadian lain, Hoo berkata seorang penghantar makanan Foodpanda, Muhammad Haziq Muhammad Hidhir, 19, maut selepas motosikal jenis Yamaha ditungganginya dilanggar sebuah kereta jenis Toyota Unser dalam nahas di Bahau, di sini kira-kira 6 petang semalam.

“Siasatan awal mendapati apabila mangsa (Muhammad Haziq) tiba di tempat kejadian, tiba-tiba datang sebuah kereta dari arah bertentangan membelok masuk ke simpang sebelah kiri motosikal itu,” katanya.

Hoo berkata kemalangan menyebabkan Muhammad Haziq cedera parah di kepala dan disahkan meninggal dunia di tempat kejadian manakala pemandu kereta iaitu seorang lelaki berusia 72 tahun tidak mengalami sebarang kecederaan.

Mayat Muhammad Haziq turut dibawa ke hospital sama untuk bedah siasat dan kemalangan itu sedang disiasat lanjut mengikut Seksyen 41 (1) Akta Pengangkutan Jalan 1987, katanya.


Kapal kargo MV Dai Cat 06 hilang di perairan Indonesia

JOHOR BAHRU, 10 Jan – Sebuah kapal kargo, MV Dai Cat 06 yang didaftarkan di Malaysia dan membawa muatan besi serta lima kru dilaporkan hilang di perairan Indonesia, semalam.

Pengarah Maritim Negeri Johor Laksamana Pertama Maritim Nurul Hizam Zakaria berkata pihaknya menerusi Pusat Kecil Mencari dan Menyelamat (MRSC) Johor Bahru menerima maklumat berhubung kejadian tersebut dari MRSC Langkawi pada 5.13 petang.

Nurul Hizam berkata ejen tersebut mendakwa kapal kargo yang dikendalikan tiga kru warga tempatan dan dua kru warga Indonesia, berusia 20 hingga 57 tahun itu, telah keluar dari jeti Kampung Aceh, Perak pada 23 Dis lepas dan sepatutnya tiba di Kuching, Sarawak, pada 31 Dis.

“Lokasi terakhir kapal ini dikesan melalui sistem Sistem Pengenalan Automatik (AIS) adalah pada 1 Jan lepas di perairan Indonesia, 0.2 batu nautika dari sempadan perairan negeri Johor.

“Namun, satu isyarat kecemasan Emergency Position Indicator Radio Beacon (EPIRB) telah dikesan pada 10.42 malam, dipercayai daripada kapal kargo itu di kedudukan 30 batu nautika barat laut Pemangkat, Indonesia,” katanya pada sidang media di Ibu Pejabat Maritim Johor, di sini hari ini.

“Pihak MRSC Johor Bahru turut menghantar hebahan menerusi NAVTEX bagi memohon bantuan komuniti maritim sekiranya mempunyai maklumat mengenai kehilangan kapal ini.


Melaka Bebas Berniaga dijenamakan kepada Melaka Mesra Berniaga

SERI NEGERI 16 Mac – Kerajaan Negeri memperkenalkan inisiatif Melaka Mesra Berniaga bagi menggantikan Melaka Bebas Berniaga yang tamat tahun lalu selepas diperkenalkan pada 2020.

Exco Perumahan, Kerajaan Tempatan dan Alam Sekitar negeri Datuk Zaidi Attan berkata, penjenamaan semula inisiatif baharu itu dilakukan bagi memastikan lebih ramai peniaga dan penjaja berdaftar di negeri ini.

Beliau berkata menerusi inisiatif itu, penjaja kecil hanya perlu berdaftar kepada pihak berkuasa tempatan (PBT) di pentadbiran masing masing dan dikecualikan daripada mendaftar lesen bersama Suruhanjaya Syarikat Malaysia (SSM).

“Kerajaan Negeri akan buat permohohan kepada pihak SSM supaya memberi kelonggaran kepada penjaja kecil yang tidak mempunyai premis tetap dikecualikan daripada syarat ini.

“Menerusi inisiatif ini kita mahu memastikan peniaga dan penjaja kecil di Melaka didaftar dan dilesenkan dengan lesen sementara dan diletakkan di zon dan lokasi bersesuaian agar ia lebih terancang dan strategik,” katanya.

Beliau berkata demikian bagi menjawab soalan lisan Tuminah Kadi (BN-Pantai Kundor) pada hari keempat Persidangan Pertama Penggal Kedua Dewan Undangan Negeri ke-15, di sini, hari ini.

Dalam pada itu beliau berkata, menerusi inisiatif Melaka Bebas Berniaga sebelum ini, seramai 1,340 peniaga telah berdaftar dan menerima manfaat mengembangkan semula ekonomi mereka selepas terjejas pandemik COVID-19.

Beliau berkata, inisiatif sepanjang dua tahun itu sekali gus telah membuka lebih banyak lokasi perniagaan kecil di Melaka seiring dengan hasrat Kerajaan Negeri menerusi Pelan Melakaku Strategik Maju Jaya (PSMJ) 2035.

“Seramai 1,340 peniaga berdaftar di negeri ini telah didaftarkan di bawah PBT masing-masing di mana dengan pecahan sebanyak 497 peniaga di bawah Majlis Bandaraya Melaka Bersejarah (MBMB), 294 di bawah Majlis Perbandaran Alor Gajah (MPAG), 392 di Majlis Perbandaran Jasin (MPJ) dan 157 orang di bawah Majlis Perbandaran Hang Tuah Jaya (MPHTJ),” katanya.


744 laporan kes tipu dalam talian libat Facebook – Teo

KULAI, 4 Jun – Suruhanjaya Komunikasi dan Multimedia Malaysia (MCMC) menerima 744 laporan mengenai kes penipuan dalam talian melibatkan laman Facebook dari Januari hingga 25 Mei lepas.

Timbalan Menteri Komunikasi dan Digital Teo Nie Ching berkata ia diikuti dengan Telegram sebanyak 17 kes, Whatsapp (16), Instagram (tujuh) dan e-mel (satu).

Beliau berkata angka itu jelas menunjukkan kepentingan kerjasama antara kerajaan bersama penyedia platform media sosial supaya kes jenayah seumpama itu dapat diambil tindakan segera.

“Kementerian faham bahawa penyedia platform ada garis panduan komunitinya, itu perkara biasa. Sebagaimana perjumpaan yang dibuat bersama TikTok, Facebook dan Google, ia (adalah) untuk memastikan aktiviti yang melanggar undang-undang boleh diambil tindakan secepat mungkin.

“Begitu juga jika ada ucapan bersifat perkauman dan sebagainya, kami boleh hantar senarai (laporan) kepada penyedia platform, tetapi penyedia platform masih mengguna pakai atau rujuk garis paduan mereka untuk buat keputusan sama ada kandungan itu akan dipadam atau tidak,” katanya kepada pemberita selepas menonton filem Polis Evo 3 bersama komuniti polis Kulai di sini hari ini.

Mengenai tindakan Telegram mengabaikan jemputan Kementerian Komunikasi dan Digital (KKD) untuk berbincang dan mencari penyelesaian berhubung beberapa aduan, Teo berkata perjumpaan itu bertujuan mewujudkan kerjasama dalam mengekang aktiviti jenayah dan bukan bersifat politik atau menganggu kebebasan bersuara.

“Kalau mereka (Telegram) cakap bahawa perjumpaan pun tidak boleh kerana ia adalah campur tangan politik, saya mahu bertanya soalan ini, adakah anda fikir di Malaysia kita tidak mempunyai kebebasan bersuara?

“Adakah perjumpaan dengan kami, bermakna mereka (penyedia platfrom) jadi ‘slave’ kepada kerajaan, tidak kerana mereka ada garis panduan komuniti, tetapi untuk aktiviti yang memang menyalahi undang-undang seperti ‘online scam’, tindakan perlu diambil dan perlukan kerjasama semua pihak,” katanya.

Sementara itu, berhubung Timbalan Perdana Menteri Datuk Seri Dr Ahmad Zahid Hamidi meminta KKD melalui MCMC memantau hantaran berkisar naratif kaum dan agama yang dimainkan pemimpin politik di laman sosial untuk diambil tindakan, Teo mengingatkan semua pihak khususnya ahli politik agar tidak berbuat demikian kerana tindakan boleh diambil mengikut Seksyen 233 Akta Komunikasi dan Multimedia 1998.

Menurutnya orang ramai dan ahli politik juga dinasihatkan supaya tidak menyalahgunakan platform media sosial dengan mengeluarkan kenyataan berbaur kebencian, perkauman dan agama terutama ketika menjelang Pilihan Raya Negeri (PRN) di enam negeri.

“Semua pihak terutama ahli politik perlu faham, ketika PRN memang ada persaingan, tetapi jangan disebabkan ada agenda dan mahu kemenangan, kita mengeluarkan kenyataan yang boleh beri kesan negatif kepada masyarakat,” kata Ahli Parlimen Kulai itu.


KPM terus pantau murid risiko cicir, kekal sekolah sehingga tamat – Fadhlina

PUTRAJAYA, 1 Jan – Kementerian Pendidikan (KPM) akan terus memantau dan melakukan intervensi ke atas murid berisiko cicir agar golongan itu terus kekal bersekolah sehingga tamat tingkatan lima, kata Menteri Pendidikan Fadhlina Sidek.

“KPM amat prihatin akan masalah pendidikan khasnya isu keciciran dalam kalangan pelajar dan sentiasa mencari jalan penyelesaian ke arah sifar keciciran,” katanya dalam perutusan Tahun Baharu 2023 menerusi hantaran dalam akaun Facebooknya hari ini.

Menyifatkan pendidikan sebagai gerbang menuju ke galaksi pengetahuan yang terbentang luas, Fadhlina berkata proses pencarian, pembinaan serta pengumpulan ilmu wajib dijadikan budaya penerokaan yang bersifat membina otak dan watak.

Justeru katanya, tujuh teras utama yang menjadi tumpuan KPM dalam mengemudi sistem pendidikan negara memerlukan sinergi antara guru, murid, ibu bapa serta komuniti yang merupakan kunci kejayaan pendidikan masa depan.

Teras terbabit ialah komunikasi cekap dan telus antara kementerian serta sekolah; memberi penekanan kepada aspek keramahan insaniah melalui pembentukan adab, akhlak dan integriti; kemiskinan berbilang dimensi B40; keciciran pendidikan dan masalah literasi; kebajikan guru; ubah suai dan naik taraf sekolah daif terutama di Sabah dan Sarawak serta peningkatan keupayaan pendidikan digital di sekolah.

Walaupun landasan sistem pendidikan yang diwarisi ketika ini telah melalui beberapa siri pemurniaan, Fadhlina berkata warga pendidik tidak boleh berkompromi dalam memastikan tekad beban guru dikurangkan dan kesejahteraan murid diraih secara menyeluruh.

Beliau berkata ekosistem harmoni juga perlu diterjemah dalam rangka murid ceria, guru bahagia, sekolah bitara dan negara sejahtera bagi mengangkat kemuliaan insan tidak kira apa jua latar belakang kaum, agama serta bangsa.

“Individu yakni murid, guru dan warga pendidik yang berkongsi harapan ini pastinya dapat menggarap nilai kemanusiaan, dan sekolah dapat menjadi medan yang bebas daripada gejala negatif, gangguan seksual, buli, ekstremisme, gengsterisme dan lain-lain,” katanya.

Beliau menyeru warga pendidik untuk terus melaksanakan tanggungjawab dengan didasari elemen profesionalisme serta menjadikan sifat itu sebagai jambatan erat dengan setiap pihak berkepentingan dalam sektor pendidikan.


Penganggur didapati tidak bersalah bunuh pesara polis kerana tidak siuman

KOTA BHARU, 15 Mac –  Mahkamah Tinggi di sini hari ini mendapati seorang penganggur tidak bersalah atas pertuduhan membunuh seorang pesara polis, selepas memutuskan lelaki  itu tidak siuman.

Dalam penghakimannya, Pesuruhjaya Kehakiman Datuk Wan Ahmad Farid Wan Salleh berkata berdasarkan keterangan pakar perubatan, Mohd Rozani Yahaya, 43, tidak siuman ketika kejadian pada 25 Jan 2018.

“Justeru, mahkamah mengeluarkan perintah mengikut Seksyen 348 (2) Kanun Prosedur Jenayah supaya Mohd Rozani diletak di bawah penjagaan selamat di Hospital Bahagia dekat Ulu Kinta, Perak sehingga mendapat perintah Sultan Kelantan, Sultan Muhammad V,” katanya.

Mohd Rozani didakwa membunuh Ab Halim Che Yusoff yang ketika itu berusia 69 tahun, di tepi rumah dekat Kampung Apa-Apa, Bunut Susu di Pasir Mas pada 12 tengah hari  25 Jan 2018.


Wajah baharu air terjun Bukit Sebukor selepas ini

AYER KEROH 27 Jan – Persekitaran air terjun buatan di Bukit Sebukor akan terus diperindahkan dan dihiasi pelbagai tarikan baharu tidak lama lagi.

Datuk Bandar Majlis Bandaraya Melaka Bersejarah (MBMB), Datuk Zainal Abu berkata, mercu tanda pelancongan itu bakal berada dalam jajaran pentadbirannya selepas ini.

“Air terjun itu merupakan antara kawasan yang akan diwartakan dibawah pentadbiran MBMB selepas selesai proses penentuan sempadan jajaran pentadbiran antara MBMB dan Majlis Perbandaran Hang Tuah Jaya (MPHTJ).

“Insyallah kita akan cuba mengindahkan lagi mercu tanda itu dan ia pasti akan berwajah baharu serta dilengkapi pelbagai tarikan pelancong,” katanya pada sidang media, di sini hari ini.


2,600 guru COS dijangka disambung – Radzi

Menteri Kanan Pendidikan Datuk Dr Radzi Jidin bagaimanapun berkata perincian mengenai berita menggembirakan itu akan diumumkan dalam masa terdekat sejurus perbincangan antara Kementerian Pendidikan (KPM) dan Suruhanjaya Perkhidmatan Pendidikan (SPP) selesai.

“Oleh itu, isu ini sedang dalam proses untuk diambil tindakan sewajarnya berdasarkan peraturan dan tatacara sedia ada. Ingin saya jelaskan kerana ada yang kata tidak dapat gaji bulan lima itu tidak benar, kerana kami akan pastikan kebajikan guru-guru terpelihara,” katanya.

Beliau berkata demikian kepada pemberita ketika ditemui pada Majlis Rumah Terbuka Hari Raya Aidilfitri di kediamannya dekat Ketereh, di sini hari ini.

Semalam, menerusi hantaran di laman Facebook dan Twitter miliknya, Radzi memaklumkan bahawa beliau telah mengarahkan supaya isu guru COS ambilan Jun 2020 yang akan tamat kontrak pada Jun depan, diberi perhatian dan diselesaikan segera.

“Kami sedang kaji secara mendalam dengan mengambil kira data dari tahun 2017 kerana mana-mana perkhidmatan lain juga akan ada yang mengambil ketetapan untuk bersara awal bukan guru sahaja yang bersara awal kerana ia adalah pilihan masing-masing,” katanya.


Wisma Putra serah hasil siasatan rakaman audio tular kepada PDRM

KUALA LUMPUR, 15 April – Kementerian Luar Negeri (Wisma Putra) menyerahkan hasil laporan hasil siasatan dalaman berhubung rakaman audio yang tular di media sosial baru-baru ini kepada pihak Polis Diraja Malaysia (PDRM) untuk siasatan dan tindakan sewajarnya.

Wisma Putra dalam kenyataannya hari ini berkata berdasarkan penelitian bukti dan keterangan beberapa saksi, Jawatankuasa Siasatan Dalaman Kementerian Luar Negeri telah mengenal pasti individu yang disyaki membuat rakaman yang mengandungi tuduhan yang tidak berasas berhubung Kementerian Luar Negeri.

Individu itu telah dipanggil untuk membantu siasatan dan beliau telah membuat pengakuan sepenuhnya bahawa rakaman suara itu dibuat oleh beliau sendiri dan individu yang bergelar “Datin” itu merupakan seorang pegawai kepada bekas Menteri Luar Negeri sebelum pemerintahan Kerajaan Pakatan Harapan ataupun Kerajaan Perikatan Nasional.

“Memandangkan laporan polis berhubung perkara yang telah tular ini telah dibuat 11 April 2022 dan ianya turut melibatkan individu di luar Kementerian Luar Negeri, maka Laporan Siasatan Jawatankuasa Siasatan Dalaman Kementerian Luar Negeri akan diserahkan kepada Pihak Polis Diraja Malaysia,” kata kenyataan itu.

Baru-baru ini tular di media sosial rakaman suara perbualan seorang lelaki berkaitan Kementerian Luar Negeri yang disampaikan kepada seorang individu bergelar ‘Datin’. – BERNAMA


38 murid pra-sekolah di Alor Gajah dijangkiti HFMD

BANDARAYA MELAKA 24 Mei – Jangkitan penyakit Tangan, Kaki dan Mulut (HFMD) di Melaka dilapor turut membabitkan 22 buah Sekolah Kebangsaan (SK).

EXCO Pendidikan, Datuk Rais Yasin berkata, sebelum ini HFMD dilapor membabitkan Tadika dan Taska sahaja namun penularan kini sudah dikesan di peringkat murid pra-sekolah.

“Daripada jumlah itu seramai 38 murid pra-sekolah di 21 sekolah rendah di Alor Gajah dilaporkan dijangkiti HFMD manakala satu lagi kes di Melaka Tengah,” katanya.


Murid dikasari fasilitator kem motivasi, polis terima empat laporan

Ketua Polis Daerah Serdang ACP A. Anbalagan berkata pihaknya menerima laporan pada Selasa lepas berhubung dakwaan murid dikenakan tindakan fizikal seperti disembur dengan air di tengah padang sekolah dengan hanya berseluar dalam, dihukum melakukan ketuk ketampi hanya kerana berbual serta dipukul dengan penyapu.

“Semua pihak termasuk penganjur kem motivasi akan dipanggil bagi membantu siasatan sebelum kertas siasatan dirujuk kepada Timbalan Pendakwa Raya untuk tindakan lanjut,” katanya ketika dihubungi Bernama.

Sebelum ini, sebuah portal berita melaporkan kira-kira 60 murid Tahun Lima yang menghadiri kem dua hari dikendalikan sebuah badan bukan kerajaan, pulang ke rumah dalam keadaan lemah dan menangis selepas menyertai kem motivasi tersebut.

Peserta kem itu turut mendakwa fasilitator berkenaan turut melakukan kekasaran dengan mencekik dan menolak ke dinding serta dipukul dengan penyapu.  – BERNAMA


Piala AFF: 59,000 tiket dalam talian habis dijual

KUALA LUMPUR, 5 Jan – Sebanyak 59,000 tiket perlawanan separuh akhir pertama Piala AFF 2022 antara Malaysia dan Thailand di Stadium Nasional Bukit Jalil, Sabtu ini, habis dijual dalam tempoh kurang 24 jam secara dalam talian.

Persatuan Bolasepak Malaysia (FAM) dalam satu kenyataan memaklumkan tiada lagi sebarang penjualan tiket tambahan, sama ada secara dalam talian atau di kaunter tiket stadium.

Tiket bagi perlawanan itu hanya dijual secara dalam talian menerusi www.tickethotline.com.my bermula 3 petang semalam (4 Jan), dengan tiada penjualan di kaunter.

Semalam, Setiausaha Agung FAM Noor Azman Rahman memaklumkan sebanyak 21,000 tempat duduk terpaksa dikosongkan kerana dihalang oleh struktur pentas konsert Jay Chou yang sedang dalam proses pemasangan.

Malaysia mara ke separuh akhir sebagai naib juara Kumpulan B dengan sembilan mata, selepas menewaskan Singapura 4-1 pada Selasa (3 Jan), Vietnam muncul juara kumpulan dengan 10 mata, manakala Singapura tersingkir apabila menduduki tempat ketiga dengan tujuh mata.

Sekiranya berjaya menundukkan pasukan paling cemerlang Thailand yang mempunyai enam gelaran, skuad Harimau Malaya akan bertemu pemenang antara Vietnam dengan Indonesia di pentas final pada 13 dan 16 Jan ini.


MTEX: Pemain industri giat promosi tarik pelancong

HAT YAI 19 Februari –  Pemain industri pelancongan Melaka terus memanfaatkan Program MATTA Travel Business Exchange (MTEX) di sini dengan mempergiatkan promosi dalam memasarkan produk dan destinasi menarik Melaka kepada rakyat Thailand.

Program yang dijalankan selama tiga hari di negara Gajah Putih itu bermula pada 14 Februari dan berakhir pada 17 Februari lalu.

Pengerusi Penganjur MTEX, Halimah Ahmad berkata rata-rata kesemua pemain industri yang mengikuti misi MTEX tersebut memberi maklum balas positif dan optimis dalam menarik lebih ramai pelancong ke Melaka.

“Jadi apabila ada program seumpama ini, mereka boleh terus jumpa wakil produk pelancongan untuk membuat penawaran khusus, sekaligus memberi nilai tambah juga kepada kita,” katanya ketika ditemui di sini hari ini.

Dalam pada itu, wakil Melaka River Cruise (MRC), Pegawai Perniagaan Jabatan Perbadanan Pembangunan Sungai Dan Pantai Melaka (PPSPM), Mohd Fitri Syah Banan berkata pihaknya berjaya menarik lebih 30 pemain industri pelancongan Thailand yang hadir.

“Kesemua ‘flyers’ dan patung Sigua kita bawa sebagai cenderahati juga habis buat mereka pemain industri yang menunjukkan minat terhadap produk ikonik pelancongan Melaka ini,” katanya kepada Melaka Hari Ini.

Nada sama turut disuarakan Ketua Eksekutif Bens Maju Servis yang mengusahakan Bukit Batu Lebah, Nik Zaiman Peei mengenai misi MTEX yang dilihat mampu menarik lebih ramai ke produk pelancongan baharu Melaka itu.

“Ada pemain industri yang memaklumkan, trend di Thailand sekarang orang muda lebih mencari lokasi pelancongan untuk beriadah, berkhemah serta sukan lasak, sekaligus saya kata semuanya boleh dilakukan di Bukit Batu Lebah dan mereka tertarik untuk lakukan penawaran,” jelasnya.

Seorang lagi pemain industri dari Connection Project Tour Sdn Bhd, Farid Muhmad berkata misi MTEX yang disertainya kali ini disifatkan sebagai ‘rebut peluang’ dalam kalangan ejen pelancongan.

“Pandangan saya, menerusi MTEX Hat Yai, selain dapat menarik lebih ramai pelancong dari Selatan Thailand, ia juga memperkenal produk pelancongan baharu negeri.

“Ianya kerana pelancong sini (Thailand) jarang datang ke Melaka dan apabila sebut Malaysia mereka pergi ke Pulau Pinang dan Kuala Lumpur sebab kurang info mengenai apa ada di Melaka,” katanya.


Agong, Permaisuri zahir ucapan takziah kepada keluarga S. Sivabalan

Istana Negara menerusi catatan di akaun Facebook rasmi hari ini berkata Seri Paduka Baginda berdua menzahirkan rasa sedih dengan pemergian mendiang dan menzahirkan harapan agar seluruh keluarga mendiang sabar serta tabah menghadapi dugaan dan suasana sedih serta pilu ini.

“Seri Paduka Baginda amat menghargai khidmat bakti, jasa serta pengorbanan mendiang kepada negara dan menyifatkan pemergian mendiang sebagai satu kehilangan besar kepada sukan hoki negara,” menurut catatan itu.

Mendiang yang berusia 59 tahun dilaporkan tiba-tiba rebah dan tidak sedarkan diri semasa berhenti rehat pada pukul 3.30 petang dan kemudiannya disahkan meninggal dunia oleh petugas perubatan Hospital Raja Permaisuri Bainun.

Sivabalan pernah mewakili skuad hoki kebangsaan pada era 80-an dan turut bermain untuk pasukan Tenaga Nasional Berhad (TNB) yang pada era 90-an dikenali sebagai Kelab Kilat.- BERNAMA


Alumni terus cakna pembangunan UTeM

DURIAN TUNGGAL 4 November – Meskipun sudah menamatkan pengajian namun ramai dalam kalangan alumni Universiti Teknikal Malaysia Melaka (UTeM) tetap cakna dan tampil menghulurkan sumbangan dalam usaha berterusan untuk meningkatkan lagi imej UTeM sebagai sebuah universiti teknikal terkemuka nasional.

Naib Canselor UTeM Prof Ts Dr Massila Kamalrudin berkata, sumbangan daripada alumni dianggap sebagai amat membantu khusus dalam menjayakan pelbagai program untuk pembangunan pelajar.

Massila melahirkan rasa bangga apabila UTeM berjaya mengumpul dana berjumlah RM400,000 hasil sumbangan alumni yang digunakan untuk meraikan graduan pada Majlis Konvokesyen ke-18 universiti itu.

“Saya terharu dengan keprihatinan alumni, sebelum ini kami khuatir bagaimana mahu anjurkan konvokesyen pertama selepas pandemik, namun atas kerjasama mereka semua yang tampil menghulurkan sumbangan perancangan ini berjaya dilaksanakan.

“Setakat ini, jumlah graduan UTeM adalah seramai 38,000 dan ramai dalam kalangan alumni kami menempa mana dalam pelbagai bidang. Sebagai wakil tertinggi universiti ini saya sentiasa terbuka dan memberi peluang kepada alumni untuk bekerjasama dengan UTeM,” katanya kepada Melaka Hari Ini selepas menghadiri Majlsi Perasmian Festival Konvo Tuah UTeM ke-18 dirasmikan Pro Canselor UTeM, Tan Sri Datuk Seri Dr Halim Saad.

Pada majlis sama Massila menerima replika cek daripada beberapa penyumbang yang antaranya Syarikat Himex Sdn Bhd, Farhan Food Industries dan Koko Minda Food Industries.

Menurutnya pelbagai aktiviti menarik dianjurkan sepanjang pesta konvokesyen berlangsung, bertujuan untuk memeriahkan lagi sambutan selepas dua tahun tidak diadakan susulan pandemik COVID-19.

“Secara rasmi Majlis Konvokesyen akan bermula esok dan akan disempurnakan Yang di-Pertua Negeri yang juga Canselor UTeM, Tun Seri Setia (Dr) Mohd Ali Mohd Rustam yang akan menyampaikan anugerah kepada graduan bakal bergelar Prof Emeritus daripada Fakulti Elektrikal Elektronik.

“Pada kali ini, kami turut anjurkan UTeM Career Fair yang menawarkan lebih 1,000 pekerjaan bukan sahaja kepada graduan sebaliknya orang ramai, alumni dan anak Melaka yang datang untuk memeriahkanpesta konvokesyen sehingga 7 November nanti,” katanya.


Mohd Khairuddin digugurkan AJK PAS

KUALA LUMPUR 14 Jan – Datuk Dr Mohd Khairuddin Razali digugurkan sebagai ahli jawatankuasa (AJK) PAS selepas dua bulan dilantik jawatan itu.

“Itu biasa dalam parti, tak terpilih dalam muktamar, diberhentikan atau ditukar itu, biasa,” katanya ketika mengulas laporan PAS menggugurkan Mohd Khairuddin sebagai AJK PAS.

Abdul Hadi tidak menjelaskan punca sebenar pengguguran itu namun berkata keputusan itu dibuat parti pada mesyuarat yang diadakan di ibu pejabat parti itu di Kuala Lumpur.

“Bagaimanapun, mesti ada alasan-alasan yang dikemukakan parti, siapa yang tak ikut disiplin dia boleh dinasihatkan dan boleh ditukar jawatan dia, ditugaskan ke (posisi) lain dan digantung keahlian atau pun dipecat.

Pada 23 November lalu, Mohd Khairuddin merupakan antara tiga pemimpin tertinggi PAS yang dilantik semula sebagai AJK PAS bagi sesi 2021-2023 selepas tewas dalam pemilihan parti di samping Dr Mohd Zuhdi Marzuki dan Nik Abduh Nik Abdul Aziz.


KWSP catat pendapatan pelaburan kasar RM19.29 bilion bagi suku pertama 2021

KUALA LUMPUR 8 Jun – Kumpulan Wang Simpanan Pekerja (KWSP) mencatatkan pendapatan pelaburan kasar RM19.29 bilion bagi suku pertama berakhir 31 Mac, 2021 dalam situasi mengharungi persekitaran tidak menentu berikutan pandemik COVID-19 yang masih berlarutan.

Dana persaraan itu menjelaskan, ekuiti, yang menyumbang 74 peratus kepada jumlah pendapatan kasar, mencatatkan pendapatan pelaburan sebanyak RM14.28 bilion, manakala instrumen pendapatan tetap menyumbang RM3.92 bilion.

“Selepas mengambil kira turun nilai kos atas ekuiti tersenarai, yang merupakan amalan berhemat KWSP dalam memastikan portfolio pelaburan jangka panjang kekal sihat, pendapatan pelaburan bersih adalah RM19.24 bilion,” menurutnya dalam kenyataan pada Selasa.

Ketua Pegawai Eksekutif KWSP, Datuk Seri Amir Hamzah Azizan berkata prestasi memberangsangkan suku pertama itu disokong oleh pemulihan ekonomi global yang bermula sejak separuh kedua tahun lepas.

“KWSP yakin pelaksanaan program vaksinasi serta sokongan daripada dasar fiskal dan kewangan di seluruh dunia akan memainkan peranan penting dalam menggerakkan aktiviti dan pertumbuhan ekonomi,” katanya dalam kenyataan yang sama.

Beliau berkata walaupun terdapat kebimbangan berkaitan inflasi namun ia tidak menjejaskan aliran positif dalam pasaran ekuiti justeru, KWSP mengambil peluang untuk menstrukturkan pegangan portfolio ekuiti kepada saham yang pada asasnya kuat tetapi dinilai rendah.

KWSP menambah, pada akhir Mac 2021, jumlah aset pelaburan KWSP adalah RM981.71 bilion, dengan 36 peratus diperuntukkan dalam pasaran luar negara.

Pempelbagaian merentasi kelas aset, pasaran dan mata wang yang berbeza terus menjana pulangan yang stabil dan menambah nilai kepada pulangan keseluruhan KWSP, jelasnya.

Dana persaraan itu memaklumkan, bagi suku pertama, pelaburan luar negara KWSP telah menyumbang RM11.15 bilion atau 58 peratus kepada jumlah pendapatan pelaburan kasar yang direkodkan, terutama oleh ekuiti luar negara.

Berdasarkan kelas aset, instrumen pendapatan tetap merangkumi 46 peratus daripada pelaburan, manakala ekuiti sebanyak 44 peratus sementara hartanah dan infrastruktur; serta instrumen pasaran wang masing-masing merangkumi empat peratus dan enam peratus.

Menurut KWSP, portfolio ini mencerminkan strategi pempelbagaiannya untuk memastikan pulangan optimum dalam lingkungan had risiko yang boleh diterima berpandukan Peruntukan Aset Strategik (SAA), yang terbukti berdaya tahan dalam menghadapi persekitaran pasaran yang mencabar, terutama semasa krisis pandemik COVID-19.

Amir Hamzah berkata pendekatan pelaburan berdisiplin dan pengurusan kecairan yang mantap oleh KWSP yang berpandukan SAA berjaya mengurangkan impak daripada jumlah pengeluaran yang besar ke atas portfolio KWSP.

“Ini mencerminkan komitmen KWSP untuk melindungi simpanan persaraan ahli dengan memelihara dan meningkatkan nilai simpanan mereka, dan pada masa sama memastikan keperluan jangka pendek dipenuhi tanpa menjejaskan kepentingan jangka panjang,” katanya.

Setakat ini, sejumlah RM50.93 bilion telah dikeluarkan daripada RM57.97 bilion pengeluaran i-Sinar yang diluluskan bagi 6.49 juta pemohon, manakala RM20.80 bilion telah dibayar kepada 5.27 juta ahli menerusi kemudahan i-Lestari.

KWSP telah memperkenalkan kemudahan i-Sinar dan i-Lestari untuk membolehkan ahli yang terkesan membuat pengeluaran bagi membantu mengurangkan beban kewangan mereka, berikutan pandemik.


Penjual tebu didakwa 64 tuduhan sumbang mahram dan rogol

KLANG 24 Feb. – Seorang peniaga air tebu didakwa di Mahkamah Sesyen Klang, di sini, dengan 64 pertuduhan melibatkan sumbang mahram dengan anak sendiri dan merogol rakan kepada anak perempuannya, yang masing-masing kini berusia 14 tahun.

Tertuduh berusia 42 tahun bagaimanapun mengaku tidak bersalah selepas jurubahasa mengambil masa dua jam untuk membacakan semua pertuduhan berkenaan, di hadapan Hakim Datin M. Kunasundary.

Bagi 55 pertuduhan membabitkan sumbang mahram, tertuduh didakwa melakukan sumbang mahram dengan melakukan persetubuhan dengan anaknya kandungnya, yang mana oleh kerana perhubungan dengannya adalah tidak dibenarkan di bawah undang-undang yang terpakai terhadap tertuduh, untuk berkahwin dengannya.

Oleh itu tertuduh telah melakukan kesalahan di bawah Seksyen 376B (1) Kanun Keseksaan yang membawa hukuman penjara maksimum 30 tahun dan sebatan.

Bagi sembilan pertuduhan seterusnya, tertuduh didakwa telah merogol rakan anaknya pada tarikh antara Ogos 2020 hingga Januari 2021 di lokasi yang sama.

Terdahulu, Nurul Qistini memohon agar mahkamah tidak membenarkan ikat jamin terhadap tertuduh, memandangkan tuduhan yang dikenakan adalah serius kerana melibatkan anak perempuan tertuduh dan rakannya yang masih di bawah umur.

Semalam Ketua Polis Daerah Klang Selatan ACP Shamsul Amar Ramli dalam kenyataanya berkata, seorang lelaki ditahan pada 10 Feb lepas kerana merogol anak perempuan dan rakan kepada anak perempuannya pada bulan lepas.

Menurut Shamsul Amar, berdasarkan laporan polis yang dibuat oleh anak perempuannya, tertuduh telah melakukan perbuatan terkutuk berkenaan sejak dia berusia 10 tahun.


Perhimpunan #Turun: Polis serah kertas siasatan esok

KUALA LUMPUR, 28 Julai – Polis akan menyerahkan kertas siasatan berhubung perhimpunan #Turun di hadapan sebuah pusat beli-belah pada Sabtu lepas, kepada pejabat Timbalan Pendakwa Raya esok.

Ketua Polis Daerah Dang Wangi ACP Noor Dellhan Yahaya berkata setakat ini, pihaknya telah mengambil keterangan daripada 27 individu yang disyaki terbabit dalam perhimpunan itu.

“Kita sudah lengkapkan kertas siasatan dan akan diserahkan kepada pejabat Timbalan Pendakwa Raya untuk tindakan selanjutnya,” katanya kepada pemberita selepas Majlis Penganugerahan Pingat Jasa Pahlawan Negara Kontinjen Kuala Lumpur di Pusat Latihan Polis (Pulapol) di sini hari ini.

Sabtu lepas, kira-kira 100 orang terdiri daripada mahasiswa, ahli parti politik dan beberapa individu berhimpun sambil memegang plakad dan gegantung bertulis “potong gaji menteri”, “turun dan lawan” dan lain-lain.


COVID-19: Kes harian dijangka cecah 30,000 jika Omicron tidak dibendung – Khairy

Menteri Kesihatan Khairy Jamaluddin berkata justeru, keputusan menangguhkan ibadah umrah buat sementara waktu merupakan antara langkah yang terpaksa diambil bagi mengekang penularan varian itu.

“Berdasarkan simulasi KKM, sekiranya kita tidak ambil langkah-langkah pencegahan seperti penangguhan sementara umrah dan kuarantin, kita akan lihat kes melonjak mulai bulan ini hingga Februari dengan lebih 15,000 kes sehari,” katanya dalam sidang media hari ini.

Beliau berkata jangkaan itu merupakan unjuran KKM melalui model Berisiko-Terdedah-Berjangkit-Diasingkan (SEIR) yang menggunakan kadar kebolehjangkitan (Rt) iaitu masing-masing pada 0.95, 1.2 dan 1.6.

Katanya meskipun jangkitan varian Omicron setakat ini tidak seteruk Delta namun jika kes meningkat sehingga 30,000, kemasukan ke hospital turut meningkat walaupun hanya pesakit kategori satu dan dua.

Mengulas pemberian dos penggalak, Khairy berkata empat pusat pemberian vaksin (PPV) integrasi dengan kapasiti lebih besar akan mula beroperasi pada 15 Jan iaitu di Pusat Dagangan Dunia Kuala Lumpur (WTCKL),  Axiata Arena Bukit Jalil,  Pusat Konvensyen Ideal (IDCC) Shah Alam dan Soka Gakkai di Klang.

“Semua aktiviti pemberian dos penggalak akan dilakukan menerusi janji temu yang diberikan melalui aplikasi MySejahtera atau khidmat pesanan ringkas (SMS),” katanya.

Bagaimanapun, beliau berkata individu boleh menghubungi PPV-GP (klinik pengamal perubatan am swasta) yang disenaraikan di laman sesawang ProtectHealth untuk mendaftar dalam senarai menunggu di klinik terbabit.

Khairy juga berkata setakat ini, 30 peratus populasi dewasa dan 52 peratus warga emas di Malaysia sudah menerima dos penggalak. – BERNAMA


Penyokong sambut baik penswastaan Melaka United

AYER KEROH 7 Sept. – Penyokong bola sepak Melaka United menyambut baik usaha ke arah penswastaan yang sedang dilakukan Persatuan Bolasepak Melaka United (MUSA) menjelang musim hadapan.

Pentadbir Kelab Tegar Melaka United (KTMU) yang dikenali Rinkashi berkata, melalui penjenamaan baharu itu, ia merupakan jalan terbaik untuk menyelesaikan banyak masalah terutama membabitkan gaji dan perjalanan pengurusan.

Katanya, melalui penswastaan juga ia dapat membantu sesebuah kelab bola sepak menjadi gah di mata dunia seperti apa yang berlaku membabitkan kelab di Liga Perdana Inggeris.

“Saya memang bersetuju 100 peratus dengan penjenamaan baharu ini, tetapi sudah tentulah ia akan menimbulkan baik buruk terutama kepada sesetengah penyokong. Bagi saya mungkin hanya 10 peratus yang tidak bersetuju.

“Tetapi bagi penyokong yang berfikiran matang saya rasa perkara ini tidak akan menjadi isu kerana penswastaan adalah sesuatu yang baik. Ambil contoh kelab dari Liga Inggeris yang kini mempunyai peminat di seluruh dunia. Semua itu hasil penswastaan.

“Kalau nak diikutkan penubuhan pasukan Melaka pada 1924 tidak jauh beza dengan penubuhan kelab-kelab terkenal dunia. Sepatutnya kita sudah berada di satu tahap yang relevan jika diswastakan kepada status kelab lebih awal.

“Apa pun, saya percaya banyak perkara positif dapat kita lihat daripada penswastaan yang akan berlaku berlaku bermula tahun depan,” katanya ketika dihubungi Melaka Hari Ini.

Mengulas mengenai harapannya daripada penswastaan itu, Rinkashi berkata sebagai penyokong tegar yang tidak pernah terlepas memberi sokongan kepada pasukan di stadium, dia meletakkan harapan yang cukup tinggi untuk melihat Melaka United berdiri sama tinggi dengan kelab terkemuka dunia.

“Harapan saya tinggi untuk Melaka United. Seandainya penswastaan ini berjaya, saya nak Melaka United ini gah di mata dunia seperti mana kelab-kelab besar seperti Liverpool, Chelsea dan Manchester United.

“Mungkin harapan saya berbeza dengan kehendak penyokong-penyokong lain, tetapi saya percaya tidak mustahil untuk Melaka United mempunyai penyokong di seluruh dunia selepas ini. Itu harapan saya,” katanya lagi.


Perlu ada garis masa jelas buka sempadan negara – Muhyiddin

KUALA LUMPUR, 1 Feb – Kerajaan disaran menetapkan garis masa yang jelas untuk pembukaan semula sempadan negara bagi memulihkan pelbagai kegiatan ekonomi termasuk perdagangan, perindustrian, pelaburan dan pelancongan.

Pengerusi Majlis Pemulihan Negara (MPN) Tan Sri Muhyiddin Yassin berkata pihaknya telah mengusulkan kepada kepada kerajaan agar sempadan negara dibuka secara berperingkat bermula bulan lepas.

“MPN telah usulkan supaya sempadan negara dibuka secara berperingkat secepat mungkin, kita cadang Januari, tapi belum buka juga. Kerajaan kena ada garis masa tepat – sebulan ke, dua bulan ke.. (buka sempadan).

“Kita tutup sepanjang masa tak boleh, proses pemulihan ekonomi takkan berlaku, sekarang memang ada (proses pemulihan ekonomi) tapi terbatas dan kita takkan berjaya,” katanya kepada pemberita selepas menghadiri majlis Resepsi Tahun Baharu Cina anjuran Gerakan di sini hari ini.

Menurut Muhyiddin pembukaan sempadan boleh dibuat secara berperingkat dengan mengambil kira prosedur operasi standard (SOP) tertentu termasuk kuarantin dan ujian saringan COVID-19 sebagai langkah berjaga-jaga susulan penularan varian Omicron. – BERNAMA


Pergolakan politik letak nyawa rakyat dalam bahaya – Muhyidin

PUTRAJAYA 13 Ogos – Perdana Menteri, Tan Sri Muhyiddin Yassin melahirkan rasa dukacita di atas perkembangan politik yang berlaku sejak akhir-akhir ini.

Beliau berkata, disebabkan berlaku penarikan sokongan segelintir ahli dewan rakyat, beliau hanya mempunyai dua pilihan iaitu sama ada meminta perkenan Yang di-Pertuan Agong untuk membubarkan parlimen atau meletak jawatan.

Katanya, pilihan paling mudah sudah tentulah untuk meletak jawatan dan menyerahkan sepenuhnya kepada Yang di-Pertuan Agong untuk memilihan Perdana Menteri baharu.

Namun katanya, sehingga kini, belum ada Ahli Dewan Rakyat yang memperoleh kepercayaan majoriti yang mana ia tidak membolehkan Perdana Menteri baharu dilantik mengikut perlembagaan.

“Kerajaan mana yang akan memastikan program vaksinasi berjalan lancar sedangkan tempoh dua bulan akan datang untuk kita mencapai imuniti berkelompok amat penting.

“Sekiranya terganggu dengan kemelut politik dan kerajaan sah tidak dapat dibentuk, maka sasaran imuniti kelompok itu tidak akan dapat dicapai dan nyawa rakyat dalam bahaya,” katanya.

Justeru, beliau telah membentang satu rangka persefahaman rentas parti yang akan dilaksanakan sekiranya usul undi percaya di Parlimen pada September depan diluluskan.

Beliau percaya kerajaan baharu yang akan diwujudkan selepas usul undi percaya dibentangkan itu akan menjadi kerajaan yang lebih stabil dan inklusif bagi mendepani cabaran pandemik COVID-19.


Polis sahkan kes kematian di satu pusat mengundi di Muar

MUAR, 12 Mac – Polis mengesahkan satu kematian membabitkan seorang lelaki warga emas di satu pusat mengundi Pilihan Raya Negeri (PRN) Johor, di sini hari ini.

Ketua Polis Daerah Muar Asisten Komisioner Zaharudin Rasip berkata siasatan awal mendapati lelaki tempatan berusia 78 tahun itu rebah secara tiba-tiba dan tidak sedarkan diri di tempat kejadian sebelum kematiannya disahkan oleh pegawai perubatan yang hadir.

“Siasatan dijalankan setakat ini mendapati kematian lelaki itu tidak melibatkan sebarang unsur jenayah dan si mati telah dibawa ke hospital untuk tindakan lanjut,” katanya dalam kenyataan hari ini.

Beliau menyeru orang ramai supaya tidak menyebarkan sebarang isu sensitif berhubung kejadian itu di saluran media sebelum mendapat kenyataan rasmi daripada polis.


Jumlah kes keracunan makanan catat penurunan 44.2 peratus- Dr Noor Hisham

KUALA LUMPUR 7 Jun – Jumlah kes keracunan makanan di negara ini tahun lalu menunjukkan penurunan sebanyak 44.2 peratus iaitu daripada 516 kes kepada 288 kes berbanding tempoh sama pada 2019.

Ketua Pengarah Kesihatan Tan Sri Dr Noor Hisham Abdullah berkata walaupun masih terkawal, Kementerian Kesihatan (KKM) melalui Bahagian Keselamatan dan Kualiti Makanan memandang serius isu berkaitan memandangkan soal keselamatan dan kebersihan makanan tidak boleh dipandang ringan.

Dalam kenyataan media sempena Hari Keselamatan Makanan Sedunia yang disambut hari ini dengan slogan ‘Keselamatan Makanan, Tanggungjawab Bersama’, Dr Noor Hisham menyatakan walaupun negara sedang dilanda pandemik COVID-19, KKM tetap memastikan aktiviti pemantauan dan tindakan penguatkuasaan sentiasa dijalankan.

Jelasnya pada tahun lalu, 66,210 premis makanan di seluruh negara diperiksa dan 90.1 peratus daripadanya didapati bersih, manakala 1,534 (2.32 peratus ) tidak bersih termasuk restoran dan kedai makan dan telah diarah tutup mengikut Seksyen 11 Akta Makanan 1983.

Selain itu, sebanyak 19,789 notis dikeluarkan kepada pemilik premis makanan yang tidak mematuhi Peraturan-Peraturan Kebersihan Makanan 2009, Akta Makanan 1983, katanya.

Beliau turut menasihati orang ramai agar sentiasa mengamalkan keselamatan makanan dengan memilih premis makanan yang bersih untuk membeli makanan, serta mengamalkan konsep ‘lihat, hidu dan rasa’ sebelum makan untuk mengelakkan memakan makanan yang telah rosak.

Dr Noor Hisham menyatakan komitmen KKM memperkukuh kawalan keselamatan makanan negara bagi memastikan rakyat Malaysia terus menikmati makanan yang selamat di sepanjang rantaian makanan dengan menggalakkan penglibatan semua pihak.


Kematian kanak-kanak akibat kecuaian ibu bapa antara tumpuan dewan rakyat hari ini

KUALA LUMPUR 3 Ogos – Isu kematian bayi dan kanak-kanak yang meninggal dunia dalam kenderaan akibat kecuaian ibu bapa mahupun penjaga, merupakan antara perkara yang bakal dibangkitkan dalam persidangan Dewan Rakyat yang memasuki hari ke-12 hari ini.

Menurut Aturan Urusan Mesyuarat di laman rasmi Parlimen, isu berkenaan terkandung dalam sesi Pertanyaan-Pertanyaan Bagi Jawab Lisan yang diajukan oleh Rubiah Wang (GPS-Kota Samarahan) kepada Menteri Pembangunan Wanita, Keluarga dan Masyarakat.

Rubiah ingin mengetahui tindakan konklusif kementerian untuk menangani tragedi seperti kes seorang bayi perempuan berusia sembilan bulan yang maut, di Kuantan, Pahang, Februari lepas, selepas bapanya secara tidak sengaja meninggalkan mangsa di dalam kereta semasa keluar bekerja.

Sabri Azit (PAS-Jerai) pula dijadual bertanyakan Menteri Komunikasi dan Multimedia mengenai langkah mengatasi masalah liputan internet di kawasan luar bandar berikutan talian komunikasi itu amat diperlukan ketika negara berhadapan pandemik COVID-19.

Teo Nie Ching (PH-Kulai) pula dijangka mengajukan soalan kepada Menteri Pendidikan mengenai jumlah murid berkeperluan khas, jumlah guru pendidikan khas dan rancangan untuk menambah bilangan guru pendidikan khas.

Sidang Dewan pada hari pertama minggu keempat ini juga akan menyambung perbahasan titah menjunjung kasih Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Selain itu, tumpuan juga dijangka terarah kepada pembentangan beberapa Rang Undang-Undang bagi bacaan kali kedua. Ini termasuk Rang Undang-Undang Perbekalan Tambahan (2019) 2020, Rang Undang-Undang Perbekalan (Penguntukan Semula Peruntukan Perbelanjaan) 2020, Rang Undang-Undang Pengangkutan Jalan (Pindaan) 2020 dan Rang Undang-Undang Racun (Pindaan) 2019.

Persidangan Dewan Rakyat kali ini berlangsung selama 25 hari sehingga 27 Ogos berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19.


Tujuh terbabit aktiviti curi kabel telekom ditahan

ALOR SETAR, 17 Mac – Polis menahan tujuh lelaki yang dipercayai terlibat dengan kegiatan mencuri kabel milik Telekom Malaysia Bhd (TM) di sekitar Baling beberapa serbuan di daerah itu serta Pendang, pada hari Sabtu dan Selasa lepas.

Ketua Polis Daerah Baling Supt Shamsudin Mamat berkata lima lelaki ditahan dalam dua serbuan oleh pasukan daripada Ibu pejabat Polis Daerah Baling di sekitar Kuala Ketil Sabtu lepas, manakala dua lagi ditahan dalam serbuan susulan di Merbau Pulas dan Pendang, Selasa.

“Salah seorang suspek yang ditahan merupakan pengusaha barang lusuh yang membeli barangan curi iaitu tembaga kabel Telekom Malaysia,” katanya dalam kenyataan di sini hari ini.

Beliau berkata saringan air kencing mendapati kesemua suspek yang berumur antara 20 hingga 41 tahun itu positif dadah jenis meth dan enam daripada mereka mempunyai pelbagai rekod jenayah lampau.

Katanya modus operandi suspek ialah dengan memotong kabel Telekom bawah tanah dan dan mengikat kabel berkenaan menggunakan tali yang disambungkan kepada kenderaan sebelum menariknya keluar.

Shamsudin berkata kabel itu kemudiannya akan dibawa ke kawasan tepi sungai di Kuala Lesong, Kuala Ketil untuk dibakar bagi mendapatkan tembaga di dalamnya, dan seterusnya akan dijual kepada pembeli dengan harga RM15 hingga RM18 sekilogram.

Beliau berkata polis turut merampas pelbagai jenis barangan yang dipercayai digunakan suspek untuk menjalankan kegiatan itu, antaranya pemotong wayar, pemotong kabel dan gergaji besi, selain peralatan lain termasuk telefon bimbit dan sebuah kenderaan jenis Proton Iswara.

Katanya kes disiasat mengikut Seksyen 431A Kanun Keseksaan (KK), Seksyen 379 KK, Seksyen 411 KK dan Seksyen 15(1) Akta Dadah Berbahaya 1952.

“Kejadian curi kabel di Baling telah menyebabkan pihak Telekom mengalami kerugian yang tinggi dan menimbulkan gangguan bekalan elektrik kepada penduduk setempat. Dari 1 Jan sehingga hari ini, 14 laporan polis telah dibuat berkaitan kegiatan ini,” katanya.


Bekalan ayam Johor pulih dua minggu lagi

BATU PAHAT, 3 Jun – Kerajaan negeri menjangkakan bekalan ayam di Johor pulih dalam tempoh dua minggu lagi selepas kekurangan bekalan baru-baru ini berikutan permintaan tinggi semasa musim perayaan Aidilfitri.

Pengerusi Jawatankuasa Pelaburan, Perdagangan dan Hal Ehwal Pengguna Negeri Johor Lee Ting Han berkata masalah kekurangan bekalan ayam dijangka selesai susulan pendekatan kerajaan untuk melaksanakan sekatan eksport ayam segar ke luar negara berkuat kuasa 1 Jun lepas.

“Masalah bekalan ayam di negeri ini akan kembali kepada paras normal selepas musim perayaan ini dan ia selaras dengan usaha kerajaan,” katanya kepada pemberita di sini hari ini.

Beliau berkata demikian selepas mengadakan lawatan di Ladang Telur Teo Seng Capital, di Yong Peng, dekat sini yang turut dihadiri oleh Pengerusi Jawatankuasa Kesihatan dan Perpaduan, Ling Tian

Menurut Lee, semenjak skim kawalan harga maksimum ayam dikuatkuasakan pada Februari lepas di negeri itu, sebanyak RM101,300 kompaun telah dikeluarkan membabitkan 42 kes.

Dalam perkembangan lain, Lee berkata orang ramai tidak perlu panik dengan bekalan telur di negeri ini kerana ia sentiasa mencukupi malah bekalan telur turut dikeluarkan melebihi permintaan.

“Saya dimaklumkan ladang telur di Yong Peng ini mampu mengeluarkan sehingga empat juta biji telur sehari dengan pelbagai gred, sedangkan permintaan pasaran telur dari ladang berkenaan hayalah sekitar tiga juta biji sahaja untuk sehari,” katanya.- BERNAMA


Kelonggaran SOP individu lengkap dos vaksin diumum selepas Aidiladha

KUALA LUMPUR 19 Julai – Kelonggaran prosedur operasi standard (SOP) bagi individu lengkap dua dos vaksin COVID-19 dan sektor perniagaan akan diumumkan selepas Hari Raya Aidiladha.

Ia perkembangan terbaru selepas pengumuman Perdana Menteri Tan Sri Muhyiddin Yassin sebelum ini mengenai pertimbangan memberikan kelonggaran tertentu kepada individu yang lengkap menerima dua dos vaksin termasuk kebenaran makan di kedai dan melakukan rentas daerah atau negeri.

Muhyiddin dipetik berkata, beliau meminta Jawatankuasa Khas Jaminan Akses Bekalan Vaksin Covid-19 (JKJAV) untuk membuat penilaian semula berhubung prosedur operasi standard (SOP) untuk memberi kelonggaran kepada individu yang lengkap menerima dua dos vaksin COVID-19.